27 июн 2022, Тошкент вақти: 07:10\nТошкент шаҳридаги "Чорсу" бозорида ҳомиладор ҳолида милиционер томонидан калтакланганини даъво қилган тошкентлик 35 яшар Севара Султонова, ва ниҳоят, айблов хулосасини қўлига олганини айтмоқда.\nШу йилнинг 18 январь куни Озодликка қилган мурожаатида бу аёл ўтган йилнинг 12 сентябрида Тошкентдаги "Чорсу" бозорида Шайхонтоҳур тумани ИИБ мулозимларидан бири уни калтаклаганини иддао қилган эди.\n25 январь куни аёлнинг қўлига топширилган айблов хулосасида Севара Султоновага Ўзбекистон Жиноят Кодексининг бир йўла 3 та моддаси - 219-модда (ҳокимият вакилига ёки фуқаровий бурчини бажараётган шахсга қаршилик кўрсатиш), 139-модда (туҳмат) ва 140-модда (ҳақорат қилиш) айби қўйилган.\nСевара Султонова "милиция ходимини тепган, ҳақорат қилган, погонларини юлиб олган" мазмунида 219-модда остига унга нисбатан илгари сурилган айбловга иқрор эмаслиги ва буни туҳмат, деб билишини яна таъкидлади.\nАммо, 139 ва 140-моддалар эса бундай "туҳматга норозилик тарзида президент девонига мурожаат қилгани учун қўйилган", деб тушуншини айтмоқда:\n- Айблов хулосасида шунақа деб ёзилган: "... ёлғон воқеа-ҳодисалар баён этилган мурожаатлардан иборат шикоятларнинг матнини тайёрлаб, ушбу шикоятларни Ўзбекистон Республикаси Президенти девони, Олий Мажлиси, Инсон ҳуқуқлари бўйича вакили - Омбудсмен, Бош Прокуратураси, Миллий хавфсизлик хизмати, Ички ишлар вазирлиги, бошқа орган ва идораларига тарқатиб келган. Ғаразгўйлик ва бошқа паст ниятлар билан босма усулда кўпайтирилган тарқатишда ифодаланган ҳуқуққа хилоф ҳаракатлари билан Ўзбекистон Республикаси Жиноят Кодексининг 139-моддаси, 3-қисми, "г" бандида кўзда тутилган жиноятни содир этган". Менга президент девонига ариза ёзганим учун "туҳмат тарқатдинг" деб шу моддани қўллашган, деб тушундим мен, - деди Озодлик билан суҳбатда Севара Султонова.\nСевара Султонова шу кунда милиционер тепкисидан қорнидалик чоғида бир неча бор нобуд бўлиш хавфи остида қолган ва оғир аҳволда туғилган гўдаги хасталиги боис, суҳбатни қисқа қилишга мажбур эканини айтди.\nОзодлик билан микрофонсиз суҳбатлашган турмуш ўртоғи шу кунларда Севаранинг калтакланишига гувоҳ бўлган ва кўрсатма берган савдогарларга жарима солиниши айтилиб, босим ўтказилмоқда, деб даъво қилди.\nОзодлик билан исмини очиқламаслик шарти остида суҳбатлашган тадбиркор аёллардан бири "Севаранинг бошига ИИВ ходими бир даста шим билан урганини кўзим билан кўрдим", деди:\n- Мен сал кечроқ бордимда, одамлар гавжум, оломон бўлиб ётган экан. Кейин шимнинг парчаси билан бошига урганини кўрдим. Бир пачка шим қаттиқ бўлади. Ҳушидан кетиб, йиқилиб қолганини кўрдим. Севаранинг ўзи мелисани қайдан уради, ўзи бечора иккиқат бўлиб зўрға юрган бўлса?! Погонини қаердан юлиб олади, у одам гавдали одам, Севаранинг бўйи пастгина бўлса, бўйи етармикан погонига?! Мен кўрганимни айтаман, кўрмаган нарсамни гапирмайман, - деди исмини ошкор қилмаслик шарти билан Озодликка сўзлаган савдогар аёл.\nБу аёл Озодлик билан суҳбатда Севара Султонова иши бўйича гувоҳлик бермасликка ундаб, унга ИИВ ходимлари томонидан босим бўлаётганини тасдиқламади. Аммо, Султонова бу аёлга босим бўлди, аммо иқрор бўлишга чўчияпти, деб даъво қилишда давом этмоқда.\nШу тариқа, 12 сентябрь куни "Чорсу" бозорида ИИВнинг юқори лавозимли ходимидан тепки егани, оғир аҳволда шифохонага тушганини даъво қилаётган шайхонтоҳурлик 35 яшар Севара Султоновага 3-модда билан айблов эълон қилинди.\nАйблов исботини топган тақдирда бу аёл энг кам иш ҳақининг 50 баробаридан 400 баробаригача жарима ёхуд 3 йилгача аҳлоқ тузатиш, ёки 2 ойдан 3 йилгача қамоқ жазосини олиши мумкин.\nСевара Султонова 3 фарзанднинг онаси. Милициянинг тепкиси остида тушишга бир баҳя қолган учинчи фарзанди 14 декабрь куни туғилган.\nТурмуш ўртоғи бор, аммо у исми очиқланишини истамади.\nМурожаати сўнгида Севара Султонова Озодлик радиоси орқали инсон ҳуқуқларини ҳимоя қилувчи халқаро ташкилотларга мурожаат қилиши ва улардан ёрдам кутиб қолишини алоҳида таъкидлади.\nОзодлик Севара Султонова билан судлашаётган ИИВ ходими билан боғланишга уринмоқда, аммо ҳозирча муваффақ бўлмади.


Pepsi Суперлига. “Қўқон-1912” - “Насаф”. Превью - "Насаф" ФК расмий веб-сайти\n10 Sep 2018 Янгиликлар, Pepsi Суперлига - 2018\nPepsi Суперлига. “Қўқон-1912” - “Насаф”. Превью\nPepsi Суперлиганинг иккинчи босқичи 23-тур учрашувларига 13 сентябрдан старт берилади. Бу турда “Насаф” “Қўқон-1912” жамоаси билан сафарда баҳс юритади.\nУчрашув 13 сентябр пайшанба куни Қўқон шаҳридаги “Марказий” стадионда соат 18:00да бошланади.\n“ҚЎҚОН-1912“ – “НАСАФ”\nМазкур жамоалар шу пайтгача миллий чемпионатимизда ўзаро 18 марта туқнаш келишган. Шундан 4 учрашувда қўқонликларнинг қўли баланд келган. 13та учрашувда “Насаф” ғалаба қозонган. Фақат бир учрашувда жамолар муросага келишган. Бу дуранг шу йили Қўқонда бўлиб ўтган ўзаро учрашувда қайд этилган эди.\nТўплар нисбати бўйича ҳам устунлик жамоамиз томонида 19-36.\nҚўқондаги ўзаро учрашувларга оид\nМазкур жамоалар шу пайтгача Қўқонда 9 учрашувда баҳс юритишган. Бўлиб ўтган учрашувларнинг 4тасида “Қўқон-1912” жамоаси ва яна 4тасида жамоамиз ғалабага эришган. Мазкур жамоалар ўртасидаги ягона 0:0 ҳисобидаги дуранг натижа шу йили Қўқонда бўлиб ўтган ўзаро учрашувда қайд этилган. Қўқонда бўлиб ўтган учрашувларда дарвозаларга жами 24та гол киритилган. Тўплар нисбати 14-10ни ташкил этмоқда. Устунлик “Қўқон-1912” жамоасида.\nҚўқондаги сўнгги беш учрашув натижаси\nЖамоаларнинг навбатдаги учрашуви 19-учрашув сифатида тарих саҳифасидан жой олади. Бу учрашув, “Насаф”нинг олий лигадаги 641- учрашуви ҳисобланади.\n“Қўқон-1912” - “Насаф” жамоаларининг ўринбосарлари ўртасидаги учрашув ҳам Қўқон шаҳридаги “Марказий” стадионда бўлиб ўтади. Учрашув 12 сентябр чоршанба куни соат 16:00да бошланади.\nУчрашувларга марҳамат қилинг!


Озод Мўъмин Хўжа. Пахтакор (фантастик ҳикоя) | www.ziyouz.uz\nБош саҳифа Ўзбек насри онлайн антологиясиОзод Мўъмин Хўжа (1952)Озод Мўъмин Хўжа. Пахтакор (фантастик ҳикоя)\n«Тўнғич» — пахтакор робот. «Оқ олтин» етиштиришнинг бутун машаққати унинг гарданида. Бир замонлар инсон қора терга тушиб, жазирама иссиқда кетмон билан, кейинроқ трактор ёрдамида қилган ишларни ҳозир у ўз зиммасига олган. Кузда ер ҳайдаса, эрта баҳор пайтида қиш бўйи дам олиб ётгаи тупроқии қайта юмшатади, эгат олади. Чигит экиб, ғўза ниҳоллари ниш уриб чиққунча тиниб-тинчимайди. Жажжи япроқчалар қуёшга интилиши биланоқ даладан нари кетмайди: бегона ўтларни йўқотиш, суғориш, дори, ўғит солиш — ҳаммасини ўзи бажаради.\nИнсон «Тўнғич»га ҳеч қандай кўрсатма ёки буйруқ бермайди. Унинг ўз сунъий онги бор. Шароитга қараб вазифаларини қойиллатиб бажаравсради. Фикр юритиш ва мантиқ блокларида чегараловчи қурилмалар йўқ. Шунинг учун, баъзан программалаштирилмаган қарорлар ҳам қабул қила олади. Бу ҳол асосан ижобий натижа берганлиги сабабли ҳам инсон роботдан мамнун.\nМана, ҳозир айни йиғим-терим мавсуми. «Тўнғич» ярим кеча бўлишига қарамай ўз пайкали томон йўл олди. Теп-текис асфальтда айланаётган ғилдираклари уни олий мақсад сари олиб борарди. Аммо, ушбу дамда роботнинг сунъий онгида инсонларга хос бўлган безовталаниш уйғонганди. «Тўнғич» янги ясалган вақтида, фақат кўзда тутилган ишларни бажарар, ҳисоблаб чиқилган мантиқий хаёлларнигина сурарди. Вақт ўтиши билан чегараловчи қурилмаларнинг йўқлиги сабабли кўп нарсаларни мустақил идрок эта бошлади.\nУнда атрофдаги воқеликлар, турмушдаги ўзгаришлар, одамларнинг ўзаро муносабатлари тўғрисида ҳам фикрлар пайдо бўларди. Булар ишга халақит бермас, аксинча ёрдам берарди…\n«Тўнғич», безовталанишининг асосий сабаби деб, бир томондан, ремонт вақтининг одатдагидан кўпроқ чўзилгани, иккинчидан эса «Кенжа» маркали янги пахтакор робот яратилганлиги ҳақидаги хабарни онг кристалларига тушириб олганим, деб билди. Биринчиси, табиий нарса — ҳаёт қонунлари бутун табиатга тааллуқли. Тирик мавжудотлар каби машиналар ҳам улғаяди, ривожланади, ўзгаради ва ниҳоят эскиради. Одамлар буни қариш дейишади. Иккинчи ҳолни назарга олмаганда, робот учун унча қўрқинчли эмас. Чунки, керакли вақтда тегишли блоклар алмаштирилса бўлди, робот янгидек ишлайверади. Бироқ «Кенжа»нинг пайдо бўлгани умуман бошқа масала. Бу воқеанинг нималарга олиб боришини, фақат инсон нимани буюрса ўшани бажарадиган тўнка-темир роботларгина англамайди. Унга ҳаммаси аён. Айниқса, «Кенжа»нинг асосий характеристикалари ўзиникидан устунлиги бу масалани янада ойдинлаштиради. Энди «Тўнғич» нари борса бир ёки икки мавсум хизмат қилса керак. Кейин… Кейин нима бўларди, ахлатга улоқтирилади ёки металл сифатида эритиб юборилади.\nАммо «Тўнғич» — онгли робот. У ахлатга улоқтирилишни истамайди. Бунга ҳали вақт эрта. У инсонга ўз «ақли»нинг ҳозирги пайтда қандай даражада эканлигини кўрсатиб қўйиши керак. Ўтказилган тажрибага кўра, «Кенжа» «Тўнғич»га нисбатан ҳар гектар ердан тўрт центнердан кўп пахта етиштирган ва теримни аввалроқ тугатган экан. Бироқ, «Кенжа» ҳали чизилган доирадан ташқарига чиқолмайди. Мана шу ҳол «Тўнғич»га қўл келади. Унда резерв кучлар кўп. Масалан, ишлаш тезлигини ошириши мумкин. Ўттан мавсумда у бир оз каттароқ тезлик режимида ишлаб кўрган, бундан ўзига ҳеч қандай зиён-заҳмат етганини сезгани йўқ. Асбоблар ҳам мўътадил ҳолат ўзгарганини қайд қилишмаган. Бу имкониятдан албатта фойдаланнш керак. Агар чегараловчи қурилмани узиб қўйиб, тезлигини икки баробар оширса, «Тўнғич» бу мавсумда барча роботлар ичида биринчи бўлиб планни бажаради. Ана ўшанда робот техникаси инженерлари номи тилларга тушган «Тўнғич» феноменини ўрганишга киришишади. «Кенжа» билан алмаштириш ҳақида эса гап ҳам бўлмайди. Бир кунмас, бир кун, барибир, маънавий эскирганда ҳам, балки, уни ахлатга улоқтирмай, кўргазма тариқасида музейга қўйишар. Ким билади. Ҳарҳолда, ётиб қолгунча отиб қол, деган гап бор инсонларда.\n«Тўнғич» ўз пайкалига етиб келди-да, сунъий кўзларини пахтазорга тикди. Қоронғи кеча оғушида лўппи-лўппи очилган пахта чаноқлари ойнинг ёруғ нурларида юлдузлардек жилоланиб турарди. Робот теримга тайёргарлик кўра бошлади. Биринчи павбатда тезликни чегараловчи қурилмани узди. Сўнг эгат бошига келиб, ўргимчаксимон узун механик қўлларини қатор ораларига жойлаштира бошлади. Улардан чиққан мосламалар ғўзани ўз қучоқларига олиб, бир тола ҳам пахтани қолдирмай териш имкониятига эга эдилар.\n“Менинг “қўлларим” элликта эгатни эгаллайди. «Кенжа»нинг мосламалари, маълумотга кўра, саксонта ариқни қамрайди — фикрлади у. — Бу унинг устунлиги. Лекин тезлигимиз бир хил. Унинг пахтани парвариш қилиш қобилияти ҳозирги долзарб пайтда унчалик муҳим эмас. Шунииг учун, тезлигимни икки баробар оширсам, уидан кўра кўпроқ пахта теришим шубҳасиз».\n«Тўнғич» теримни бошлади. Оппоқ, момиқ пахталарнинг катта бункерига тўкила бошлаши унииг ниятларига умид бахш этди. Ҳа, ғалабага шубҳаланмаса бўлади. У тезлигини эҳтиётлик билан ошира бошлади. Пахтанинг тушиши кўпайди. Механик ва кибернетик аъзоларнинг ишлаши бир маромда. Ҳеч қандай хавф йўқ. Робот тезликни яна кўпайтирди. Ҳаммаси жойида. Фақат қаеридадир енгил тиқиллаш пайдо бўлди. Йўқ, бу муҳим эмас, асосийси пахта чала терилмаса бас. У ортида қолаётган ғўза тупларини ёритди. Бир мисқол ҳам қолмаяпти. Демак, ишлар зўр. У яна дадиллик билан тезликни ўзи кўзлаган маррага етказди. «Аъло! Буни қара, робот техникаси мутахассислари шундай ажойиб имконият мавжудлигини ҳисобга олишмабди. Энди, безовталанишга ўрин йўқ.\nМарра «Тўнғич»ники!.. Етиб ол, “Кенжа”!\nУ катта тезликда ишлар, унда-бунда қолиб кетаётган пахталарни пайқамасди. Баъзи механизмлари зўриқаётганини билдирувчи асбоблар хабарини эса ғалабага бўлган иштиёқ босиб кетарди. Олға, фақат олға! Ҳаёт — ирода ва ақл пойгаси. Бу пойгада ғолиб чиққанларнинг ошиғи олчи!..\nШу пайт бирданига роботнинг механик қўллари бўйсунмай қолди. Ғилдираклари ҳам айланишни тўхтатди. У қандай ҳодиса рўй берганини дарҳол тушуна олмади. Бир неча дақиқа ўтгачгина аҳволни англади. Англади-ю, лекин онги қоронғуликка чўмди. У ўзининг турли томонларидан ачимсиқ тутун чиқаётганини сезмади ҳам…\nЭртаси куни эрталаб, «Пахтакор роботлар институти»нинг илмий ходими ўз лабораторияси бошлиғининг хонасига кириб келди.\n— Тажрибамиз муваффақиятли якунланди, — деди у, бошлиққа ҳисоб бераркан, унинг олдига компьютерлар томонидан “Тўнғич”нинг фикрлари ёзиб олинган қоғозларни қўйди.\nБошлиқ ахборот билан танишар экан, илмий ходим сўзларида давом этди:\n— «Тўнғич»нинг бутун хатти-ҳаракатлари, фикрлари биз кутганимиздек бўлиб чиқди. «Кенжа» ҳақидаги ёлғон ахборотимиз ўз натижасини берди. Биз бу тажрибани уч нафар “Тўнғич”да ўтказдик. Ҳаммасида натижа бир хил. Хулоса шуки, ушбу маркадаги роботларда хали анча имкониятлар мавжуд. Янги “Кенжа”ни яратиш учун куч ва маблағларни сарфлашга ўрин йўқ! Демак, «Тўнғич» пахтакор роботларини бир оз такомиллаштириб, уларга барча пахта майдонларини ҳар қандай вазиятда ҳам ишониб топширсак бўлади. Бунинг учун расмий кўрсатма берилсагина кифоя.\n— Яхши, буйруқ тез орада эълон қилинади. Сизни муваффақият билан табриклайман.\nЛаборатория бошлиғи илмий ходимнинг қўлини қисиб қўйди-да, сўради:\n— «Тўнғич»лар қандай аҳволдалар?\n— Уларни тузатишдан кўра, ахлатга улоқтириб юбориш арзонроқ тушади.\n— Майли, шундай қила қолинг!\n← Аввалги Аввалги Озод Мўъмин Хўжа. Хиёбондаги уч учрашув (фантастик ҳикоя)\nКейинги → Кейинги: Озод Мўъмин Хўжа. Ит (фантастик ҳикоя)


Астероид ва кометалар инсоният ҳалокатига сабаб бўлиши мумкин » Ўзбекистон янгиликлари – Zamin.uz\nАстероид ва кометалар инсоният ҳалокатига сабаб бўлиши мумкин\nНАСА олимлари инсониятнинг муқаррар ҳалокатига самовий жисмлар сабаб бўлишидан огоҳлантирмоқда. Бу ҳақида Sof.uz сайти ёзмоқда.\nДушанба куни НАСАнинг Годдард самовий парвозлар маркази тадқиқотчиси доктор Жозеф Нут Америка геофизика иттифоқида бўлиб ўтган йиллик ҳисобот-йиғилишда бу ҳақида маълум қилган. Олимнинг фикрича, ердаги ҳаёт астероид ёки кометанинг кутилмаган тўқнашувио туфайли поёнига етиши мумкин. «Эн катта муаммо шундаки, айни пайтда хавфни бартараф қилиш учун қўлимиздан ҳеч нарса келмайди», – деб айтган фалакшунос олим ўз нутқида.\nЖозеф Нутга кўра, йирик ва ҳалокатга олиб борувчи астероид ва кометалар кичик ҳажмдагиларига қараганда анчагина кам учрайди. Аммо улар ердаги ҳаётнинг йўқ бўлиб кетишига сабаб бўлади. Олимлар бундан 50 60 миллион йиллар олдин динозаврларнинг қирилиб кетишига ҳам йирик самовий жисмнинг ерга урилиши сабаб бўлган деб тахмин қилишади.\nКометалар одатда сайёрамиздан узоқларда парвоз қилишади. Еримизга йирик самовий жисмнинг энг сўнгги яқинлашуви ғайриоддий комета Юпитер билан тўқнашган 1996 йилда ва Марс яқинидан учиб ўтган 2014 йилда юз берган эди. Иккинчи комета Марсга жуда яқин масофада яқинлашишидан бор-йўғи 22 ой муқаддам аниқлангани эса айниқса хавотирлидир. Агар Ерга яқинлашаётган кометани шунча муддат олдин аниқланса, хавфни бартараф этиш имконсиз бўлиши мумкин.\nУлкан самовий жисмга қарши самовий кемани тайёрлаб учириш 5 йил вақтни олади. Ерни эҳтимолий самовий хатарлардан ҳимоя қилиш мақсадида яқинда НАСАда Сайёрани мудофаа қилиш бўйича махсус бўлим ташкил этилган. Нутнинг фикрича, қуёшдан келаётган астероидларни аниқлаш анча мушкул бўлиб, ракетани учириш вақтини икки марта камайтирилганда ҳам хавфнинг олдини олиш имконсизлигича қолади.\nЛос Аламосдаги Миллий лаборатория тадқиқотчиси доcтор Кетй Плеско астероидларга қарши курашнинг икки хил йўлини таклиф этган: ядровий уруш ёки улкан замбаракни эслатадиган кинетик импектордан фойдаланиш. Олимнинг фикрича замбарак ядровий қуролдан кўра яхши самара бериши мумкин. Олиммлар ҳозирча ушбу қуролнинг қандай ишлаши бўйич аҳисоб-китобларни ошкор қилишмаган.\nСайёрамизга метеоритларнинг урилиши тез-тез бўлмаса ҳам кузатилиб турадиган ҳодиса. Энг сўнгги кучли тўқнашув 1908 йилда содир бўлган. Сибирдаги Тунгуска дарёсига 50 100 метр диаметрдаги олов шари урилишдан ҳосил бўлган портлаш кучи 1945 йилдаги Ҳирошимага ташланган атом бомбаси кучидан 185 марта кучлироқ бўлган.\nТеглар: муддат астероидларни ҳисобот Марс келмайди бартараф\n15:56 Россияда ўзбекистонлик ҳайдовчи Captiva’сида ағдарилиб кетди\n15:53 Туркманистон президенти отда қурилиш объектларини кўздан кечирди (видео)\n15:52 Мазали какао тайёрлашнинг ноодатий 5 усули\n15:49 Марказий банк хорижий валюталарнинг сўмга нисбатан янги қийматини белгилади\n15:48 ОАВ: iPhone 8 нинг ишлаб чиқарилиши икки бараборга камайтирилди\n15:44 Urushlar, kasalliklar yoki tabiiy ofatlardan ham xavfliroq narsa ma’lum qilindi\n15:35 Урушлар, касалликлар ёки табиий офатлардан ҳам хавфлироқ нарса маълум қилинди\n15:31 Сағбон ва Ҳасанбойда пиёдалар ҳалок бўлишига сабаб бўлган ЙТҲ содир бўлди\n15:50 Олимлар қадимий ацтеклар нимадан қирилиб кетганлигини аниқлади\n16:52 Кашфиёт: Плутон сайёрасида катта миқдордаги сув захиралари мавжуд\n21:38 АҚШга астероид қулади\n18:08 Олимлар мамонтларнинг қирилиб кетишига совуқ эмас, даҳшатли вирус сабаб бўлган бўлиши мумкинлигини айтишмоқда\n17:46 Астрономлар янги ғайриоддий кометани аниқлади\n20:53 Россиялик олимлар Ерга хавф туғдириши мумкин бўлган янги астероидни аниқлади\nОзарбайжонда ўтган халқаро пазандалик кунида ўзбекистонлик ошпазлар муваффақиятли қатнашди\nКорпоратив пластик картадан ҳамма жойда фойдаланиш мумкин бўлади\nTashkent City халқаро бизнес маркази турк меъморларининг лойиҳаси асосида қурилади\nЯнги ҳайдовчилик гувоҳномаларини 20 октябрдан олиш мумкин\n20 октябрь куни Ўзбекистонда кутилаётган об-ҳаво маълумоти\nЎзбекистонда 18 ёшга тўлмаган шахсларга энергетик ичимликларни сотиш тақиқланади\n18 октябрдан ҳаво ҳарорати кескин пасайиши кутилмоқда\nСағбон ва Ҳасанбойда пиёдалар ҳалок бўлишига сабаб бўлган ЙТҲ содир бўлди\nУч ёшли ўзбек қизи Америкадаги қорилар мусобақаси ғолиби бўлди\nЛола Каримова АҚШга кўчиб ўтди...ми?\nГулнора Каримованинг Швейцарияда музлатилган пуллари кимга насиб этади?\n10 йил давомидаги энг таъсирли сурат\nСамолёт қулаяпти деб ўйлаган адвокат севганидан унга турмушга чиқишни сўради\nАнглияда 300 йиллик қароргоҳ "ақлли уй"га айлантирилди\nРоссияда ўзбекистонлик ҳайдовчи Captiva’сида ағдарилиб кетди\nТуркманистон президенти отда қурилиш объектларини кўздан кечирди (видео)\nШумтака арвоҳ паб ходимларига тинчлик бермаяпти\nИнтернет оламида янги юлдуз: Ушбу кучукча атроф-муҳит ҳақида қайғуриб, кўчаларда чиқинди йиғиш билан шуғулланади\nМелания Трамп турмуш ўртоғининг инаугурацияси пайтида кийган кўйлагини Америка тарихи миллий музейига тақдим этди\nАраб саҳросида сирли “тош порталлари” топилди\nLego фирмаси NASA аёллари кўринишидаги ўйинчоқларни ишлаб чиқарди\nОАВ: iPhone 8 нинг ишлаб чиқарилиши икки бараборга камайтирилди\nИтлар одамлар билан алоқа ўрнатишда мимикадан фойдаланиши маълум бўлди\nGoogle'нинг Пуэрто-Рикодаги интернет тарқатувчи ҳаво шарлари (суратлар)\nMicrosoft, Facebook, Twitter ва Google интернетда террорчиликка қарши курашни кучайтиради\nЭнди ҳатто қулф ҳам ақлли: Xiaomi ақлли эшик қулфини намойиш этди\nОдноклассники ҳафталик киберспорт мусобақаларини ишга туширади\nTwitter хавфсизлик тизимини кучайтиради\nMercedes бутун дунёдан 1 миллион автомобилини қайтариб олади\nЯккасарой туманида “Спарк” жиддий ЙТҲга учради (Фото)\nЎзбекистон ва Қирғизистон автобусларни биргаликда йиғади\nСирғали автомобиль бозорида сотилаётган машиналар нархлари (08.10.2017 й.)\nКелажак автомобили: "PIVO 2"\nGM Uzbekistan Captiva‘га 3.0 литр ҳажмдаги мотор ўрнатишдан нега воз кечди?\nИнтернетда Tesla юк машинаси суратлари пайдо бўлди\nЎзбекистонлик футбол мухлислари учун ажойиб янгилик!\nНеймар қизил карточка олган ўйинда ПСЖ мағлубиятдан аранг қутулиб қолди\nИспания. "Реал Мадрид" "Эйбар"ни қийинчиликсиз таслим қилди\nUZREPORT TV ва FUTBOL TV “The Best FIFA Football Awards 2017”ни трансляция қилади\nРасман: Қувасойнинг «Цементчи» футбол клуби Олий Лигада «Обод» ўрнини эгаллайдиган бўлди\n"Adidas" ЖЧ-2018 тўпи дизайнини ишлаб чиқди\nМТЖ бош мураббийи турнинг марказий учрашувини бевосита стадиондан кузатади\nUrushlar, kasalliklar yoki tabiiy ofatlardan ham xavfliroq narsa ma’lum qilindi\nСанъаткорлар пахта йиғим-теримида фаоллик кўрсатишмоқда (Фото)\nМуниса Ризаева ўз тўйидан нега бехабар қолди?\n«Ҳамма — пахтага»: Ўзбек шоу-бизнеси теримга чиқди (Фото)\n"Ўзбекконцерт" раҳбариятида ўзгариш юз берди\nМутахассислар Нобель мукофоти лауреати Пабло Неруданинг саратон касаллигидан вафот этганлиги ҳақидаги маълумотни рад этишди\nБред Питтнинг янги маҳбубаси Анжелина Жоли билан бир фильмда суратга тушган 21 ёшли Элла Пернелл бўлиб чиқди\nУрушлар, касалликлар ёки табиий офатлардан ҳам хавфлироқ нарса маълум қилинди\nҲомиладорлар учун зарурий йўриқнома\nМанна ёрмасининг сиз билмаган зарари\nЙўталга қарши ҳалқона даволар\nКундузи 1 соатдан ухлаб олиш инфаркт хавфини 40 фоизга камайтириши қайд этилди\nОлимлар узоқ умр кўриш сирини аниқлашди: Ушбу усул киши умрини 20% га узайтиради!\nШакар организмда саратонни ривожлантириши аниқланди\nМазали какао тайёрлашнинг ноодатий 5 усули\nБизнесда кишиларга таъсир қилувчи машҳур иборалар. Улар қандай ишлайди?\nДам олиш кунларида омадсизлар қиладиган хатолар\nҲар тонг югуриш учун 10 сабаб\nАфсонавий Коко Шанелдан услуб сабоқлари\nБеминнат кўмакчи: Компьютерни тозалаш қоидалари\nЧарчоқдан ҳалос бўлиш учун 7 тавсия!


Home › Ўқитувчилар учун\nбиз Сизларни Spring Alive да иштирок этишга таклиф этмоқчимиз. Бу мактабингиз ёки университетингизнинг биология дарсларига киритилиши мумкин бўлган катта лойиҳадир. Машғулотларни янада қизиқарли ўтказиш учун биз маълумотлар тўплами: дарслар тартиби, презентация ва ўйинлар тайёрлаб қўйганмиз. Ушбу маълумотларни бепул олиш учун илтимос қуйида кўрсатилган жойда рўйҳатдан ўтинг. Шундан сўнг Сиз сайтга киришингиз, маълумотларни кўчириб олишингиз ва уларни ўз машғулотларингизда фойдаланишингиз мумкин. Ундан ташқари Сиз Spring Alive лойиҳаси, ҳамда, Ўзбекистон қушларни муҳофаза қилиш жамиятининг бошқа нашрларини ҳам олишингиз мумкин.\nтўлдирилиши шарт бўлган майдон\nИсм ва фамилия:\nМактабни номи ва рақами:\nМанзил: кўча, уй:\nТадбирдаги иштирокчилар сони:\nSpring Alive да Сиз неча марта иштирок этгансиз?:\nSpring Alive лойиҳасини қаердан билдингиз?:\nШуни билингки, Сизнинг шахсий маълумотларингизни Польша қушларни муҳофаза қилиш жамияти манзилига юборилади: Poland, 24 Odrowąża St. Marki. Ҳамма маълумотлар атроф муҳитни муҳофаза қилиш ва экологик жараёнларни ўрганиш мақсадида тўпланади. Рўйхатдан ўтганингиздан сўнг Сиз ўз маълумотларингизни кўриб чиқишингиз ва ўзгартириш киритишингиз мумкин. Сиз ўз шахсий маълумотларингизни эълон қилишларига қарши чиқишингиз ҳам мумкин.


Дубайда «KAZAHSTAN GREEN DAY» тадбирини ўтказишга тайёргарлик ишлари олиб борилмоқда\n3 Октябрь 12:19\nNUR-SULTAN. Kazinform - 2021 йил 3 октябрда Қозоғистон миллий павильонида «ЕХPО 2020 Dubai» Бутунжаҳон кўргазмаси доирасида «Kazakhstan Green Day» бизнес-тадбирлар силсиласи бўлиб ўтади, дея хабар беради Kazinform ҚР Экология, геология ва табиий ресурслар вазирлиги матбуот хизматига таяниб.\nТадбирда халқаро ва миллий экспертлар, атроф-муҳитни муҳофаза қилиш бошқармаси, ишбилармонлар ва соҳа вакиллари иштирок этади. Соҳа мутахассислари экологик хавфларни бошқаришнинг минтақавий тизимларини, энг илғор технологияларни, шунингдек, иссиқхона газларини бошқаришни жорий этиш билан боғлиқ бир қатор масалаларни муҳокама қиладилар.\nТаклиф этилган делегатлар орасида атроф-муҳитни муҳофаза қилиш бўйича етакчи ташкилотлар, жумладан, Европанинг ифлосланишининг олдини олиш ва назорат қилиш бўйича интеграциялашган Бюроси (European Integrated Pollution Prevention and Control Bureau), Россия Федерациясининг илғор технологиялар бюроси, Европа Иттифоқи лойиҳаси - Марказий Осиё: сув ресурслари, атроф-муҳит ва иқлим ўзгаришлари соҳасидаги ҳамкорлик (WЕCOOP), Марказий Осиё минтақавий экологик маркази, Citepa ҳаво ифлосланиши бўйича Франция техник маркази каби йирик ташкилотлар мавжуд.\n«Яшил кўприк» ҳамкорлик дастури ва яшил технологияларни узатиш механизми сифатида экологик хавфларни бошқаришнинг минтақавий тизимига эътибор қаратилади. Муҳокама давомида Европа Иттифоқи ва Россия Федерациясининг мавжуд илғор технологияларни жорий этиш тажрибасини муҳокама қилиш режалаштирилган.\nБундан ташқари, экспертлар мавжуд энг илғор технологиялар Марказий Осиё бюросининг ривожланиш истиқболларини муҳокама қилиш ниятида.\nУчинчи панел сессиясида Қозоғистоннинг кам углеродли қазиб олиш, чиқиндиларни қайта ишлаш сиёсати ва иссиқхона газларини бошқаришнинг шаффофлиги масалалари кўриб чиқилади.\nЭкспертларнинг охирги йиғилиши мавжуд энг илғор технологияларни жорий этиш ва ривожлантиришга бағишланади. Қозоғистоннинг йирик саноат компаниялари («КЕGOC» АЖ, «Самруқ-Энерго» АЖ, «ERG», «ҚазМунайГаз» АЖ, «АрcелорМиттал Темиртау» АЖ, «Kazminerals», «Kazakhmus») вакиллари иштирок этиши кутилмоқда.\n#Яқин Шарқ #ҚР Экология, геология ва табиий ресурслар вазирлиги


21 Июнь 2021 09:37\nEREVAN. Kazinform - Арманистонда муддатидан олдин парламент сайловларида овоз бериш соат маҳаллий вақт билан 20:00да якунланди. Сайловчиларнинг иштироки 49,4 фоизни ташкил этди. Бу ҳақда Марказий сайлов комиссияси раиси Тигран Мукучян маълум қилди, деб хабар беради Kazinform мухбири.\nМуддатидан олдин парламент сайловларида овоз бериш маҳаллий вақт билан соат 20:00да якунланди. Сайлов комиссиялари овозларни санашни бошлади. Арманистон МСК маълумотларига кўра, ушбу сайловда умумий сайловчиларнинг 49,4% иштирок этган.\n1 281 174 сайловчи овоз бериш ҳуқуқидан фойдаланган.\nЭслатиб ўтамиз, 20 июн куни Арманистонда муддатидан олдин парламент сайловлари бўлиб ўтди.\nАрменпресс хабарига кўра, сайловларда 25 сиёсий куч иштирок этди: 21 партия ва 4 блок.\nПолиция маълумотларига кўра, Арманистон Республикасида рўйхатга олинган сайловчиларнинг умумий сони 2 миллион 578 минг 678 кишини ташкил қилади. Сайлов участкасида сайловчилар сайлов бюллетенларини мавжуд сиёсий кучлар сонига қараб оладилар, фақат биттасини танлаб, конвертга солиб, сайлов қутиларига ташлайдилар. Сайловчилар бюллетенларни қалам билан белгиламайдилар.\nСайловларни 8 та халқаро ва 19 та маҳаллий ташкилотлар кузатиб борди.\nМуаллиф: Азамат Алмағанбетов


Tafsiri Hilol on the App Store\nМобил телефон орқали тизимга кириш, рўйхатдан ўтиш имкониятлари қўшилди.\n1. «Тафсири ҳилол» китобидаги баъзи имловий ва техник хатолар тузатилди.\n2. iPhoneX қурилмаси учун дастур дизайни мослаштирилди.\n2. Дастур янгиланишида хатчўплар сақланиб қоладиган қилинди.\n3. Охирги оятга скролл қилгандаги хатолик тўғриланди.\n4. Мусҳафда аудиони юклаб олишда экран ўчмайдиган қилинди.\n5. Мусҳафни юклаб олиш пайтида экран ўчмайдиган қилинди.\n6. Муcҳафда басмала аудиоси ўқиладиган қилинди.\n7. «Тафсири ҳилол» китоби сотиб олингандан кейин айрим ҳолларда китоб очилиши учун тизимдан чиқиб, қайта кириш энди зарур бўлмайди.\nМусҳафи шарифдаги камчиликлар тўғриланди, жумладан:\n- айрим қурилмаларда оятларни ўқиш/эшитишдаги кетма-кетлик бузилганлиги тўғриланди;\n- айрим қурилмаларда бўш экран ёки тўлиқ эмас ҳолда чиқиб қолиши тўғриланди.\nМусҳафи шарифда хатчўп қўшиш имконияти қўшилди.\n- Мусҳафи шарифда аудио/таржима/тафсир функционалларини ишлатиш қулайлаштирилди.\n- Мусҳафи шарифдаги аудио тинглаш имконияти дастур ёпиқ ҳолатида ҳам ишлайдиган қилинди.\n- Мусҳафи шарифда айрим белгиларни кўрсатишдаги камчиликлар тўғирланди.\n- Янгиликлар бўлими қўшилди.\n- Дастурни яқинларингизга улашиш имконияти қўшилди.\n- Мусхаф бўлимида Шайх Муҳаммад Содиқ Муҳаммад Юсуф роҳимаҳуллоҳ қаламларига мансуб «Қуръони Карим маъноларининг таржимаси» тўлиқ аудиокитобларини эшитиш имконияти қўшилди.\n- Мусхаф бўлимида оятларнинг қироатини эшитиш имконияти қўшилди.\n- Тизимга киришдаги ва бошқа камчиликлар тўғриланди.\nМусҳафда интерактив функционаллар қўшилди:\nмусҳафдаги ихтиёрий оят устига бироз босиб турсангиз:\n- оятнинг Шайх Муҳаммад Содиқ Муҳаммад Юсуф роҳимаҳуллоҳ ҳазратлари таржималари (матн кўринишида);\n- оятнинг Шайх Муҳаммад Содиқ Муҳаммад Юсуф роҳимаҳуллоҳ ҳазратлари тафсирлари (матн кўринишида);\n- оятнинг Шайх Муҳаммад Содиқ Муҳаммад Юсуф роҳимаҳуллоҳ ҳазратлари таржималари (аудио тарзида);\n- оятнинг Al-Husary қори қироати (аудио тарзида);\n- бир вақтда оятнинг қироати ва матнли таржимаси функционалларидан фойдаланишингиз мумкин.\n- Парол тиклаш имконияти қўшилди;\n- Келган оятдан давом эттириш имконияти тўғирланди ва яхшиланди.\n- Камчилик ва хотоликлар тўғирланди\nДастурда мусҳаф қисми тўғирланди;\nМатндан излашда ўзбек харфларидан фойдаланиш имконияти қўшилди.\nИзлаш хизмати қўшилди\nХарид қилиш бўйича қулайликлар қилинди\nМуҳим янгиликларни пуш орқали жўнатиш имконияти қўшилди\n1. Фотиҳа сурасидаги камчиликлар тузатилди\n2. Apple дан қилинган харидлар саҳифадаги аккаунтга ҳам қўшиладиган бўлди. Бу орқали андроид жиҳозларда ҳам фойдаланса бўлади.\n3. Харидлар бўлими қўшилди.\n1 Дастур ишлаши тезлаштирилди\n2 Хатчўпларни ўчириш функцияси қўшилди\n3 Сураларни номлари янги чиройли шрифтга ўзгартирилди\n4 Қулайлик учун Қуръони Карим мусхафи бетлари ҳам қўшилди\n- Сурада ихтиёрий оятга ўтиш имконияти қўшилди;\n- Хар бир сурада келган жойингиздан давом эттиришингиз имконияти қўшилди;\n- Энг охирги ўқиган сурангизга ҳам 'Хатчўплар' бўлимидаги бир тугма орқали ўтиш имконияти қўшилди;\n- Дастурни ишлатишда ёки тафсири ҳилол тўлиқ матнини харид қилишда қийналсангиз саволингизни жўнатиш имконияти қўшилди;\n- Айрим камчиликлар ҳам тузатилди.\nТафсири ҳилол тўлиқ матни харид қилиш имкони қўшилди\nМуҳим ўзгариш, илтимос дастурни албатта янгилаб олинг.\nШрифт туфайли оятларда юзага келган хатолар тузатилди.\nВажная изменения, пожалуйста обновите приложения.\nИсправлены ошибки в оятах которые возникали из-за шрифта.\nMirrakhmat Muminov 08/03/2016


Фабиньонинг "МЮ"га трансфери 50 млн еврога амалга ошмоқда - Offside.uz – Offside'да бўлинг, офсайдда қолманг!\nФабиньонинг "МЮ"га трансфери 50 млн еврога амалга ошмоқда\n"Монако" ҳимоячиси Фабиньонинг "МЮ" сафини тўлдириши ҳақида олдинроқ ҳабар бериб ўтган эдик. Италиялик журналист Джанлуки ди Марцио ушбу келишув 50 миллион еврога амалга ошаётганлигини хабар бериб ўтди.\nФабиньонинг шахсан ўзи "қизил иблислар" сафига ўтишга қизиқаётганини айтиб ўтган эди.\nФутболчига "МЮ" билан бир қаторда "ПСЖ" ва "Атлетико" қизиқиш билдираётган эди. 23 ёшли бразилиялик ўтган мавсумда Фрагнция чемпионатида 37 ўйинда майдонга тушган ва тўққизта гол ва битта голлик узатма муаллифига айланган.\n24/06, 14:36 0


Ўзбекистонда контракт асосида ўқиш ҳақи 1 сентябрдан 15 фоизга оширилди. Бунинг ортидан контракт нархининг энг паст кўрсаткичи деярли 6 миллион сўмга, контракт пулининг энг юқори даражаси эса деярли 10 миллион сўмга етиб қолди.\nЎзбекистон Молия вазирлиги ҳамда Олий ва ўрта махсус таълим вазирлиги 18 август куни тасдиқлаган қарорда айтилишича, муаллимларни тайёрлаш, гуманитар, табиий ва аниқ фанлар, инжинерлик, қишлоқ ва сув ҳўжалиги, ижтимоий таъминот, спорт фаолияти, экология соҳалари бўйича кундузги бакалаврлик йўналишлари бўйича таълим олиш ҳақи ҳозирги 5 миллион сўмдан 5 миллион 800 минг сўмга кўтарилди.\nШарқ филологияси, туркий тиллар филологияси, роман-герман филологияси, журналистика ва информатика, ахборот технологиялари, қурилиш. Хизмат кўрсатиш, транспорт соҳалари бўйича ўқиш ҳақи эса 5,5 миллион сўмдан 6 миллион 300 минг сўмга оширилди.\nШунингдек, санъатшунослик ва архитектура йўналишининг контракти 5 миллион 950 минг сўмдан 6 миллион 850 миллион сўмга, иқтисод ва бизнес, соғлиқни сақлаш бўйича ўқиш ҳақи 6 миллион 650 минг сўмдан 7 миллион 650 минг сўмга, халқаро алоқалар, халқаро иқтисод, халқаро иқтисодий муносабатлар, юридика соҳалари бўйича ўқиш ҳақи 7 миллион 450 минг сўмдан 8 миллион 550 минг сўмга юқорилади.\nЎзбекистонда контракт қиймати оширилгани тўғрисидаги ҳужжат\nСиртдан ўқувчи талабалар тўлайдиган ҳақнинг энг оз миқдори шу кунгача 1 миллион 690 минг сўм эди. 1 сентябрдан эса сиртдан ўқувчи талабалар учун шартнома пулининг энг оз миқдори 1 миллион 940 минг сўм, энг кўп миқдори эса 2 миллион 700 минг сўм бўлиб қолди.\nМагистратурада ўқишнинг энг арзон контракти ҳозирги 5 миллион 480 минг сўм ўрнига 6 миллион 290 минг сўм, энг қиммати эса 8 миллион 190 минг ўрнига 9 миллион 400 минг сўм бўлиб қолди. Иккинчи мутахасисликка эга бўлиш учун ўқиётган талабалар ҳам шунча миқдорда контракт пули тўлайди.\nЎзбекистонда жорий йилда бакалаврлик учун ажратилган квота 57 907 ўринни, магистратура учун 5000 ўринни ташкил қилади. Шулардан бакалаврият учун 37 487 ўрин, магистратура учун 3452 ўрин контракт асосида ўқийдиган шахсларга ажратилган.\nАйни пайтда Ўзбекистонда олий ўқув юртларига кириш ва ўқиш жараёни ўта коррупциялашгани айтиб келинади.\nОзодлик радиосининг норасмий манбалари¸ бу йил шифокорлик¸ милицонерлик, прокурорлик¸ солиқчи ва молиячиликка ўргатувчи университетларга кириш “нархи”нинг 30 мингдан 70 минг АҚШ долларига чиққанини хабар қилмоқда.\nҚаршидаги университетлардан бирининг талабаси эса Озодлик радиосига қуйидаги мазмунда мактуб жўнатган эди:\n“Домлаларимиз институтни бозорга айлантириб юборишган, баҳо учун бемалол савдолашиб сессияни ёпса булади, манга ўхшаган пули йўқ талабалар 2- ведомостга қолиб кетаверади ва бир ойлик стипендиядан қуруқ қолади.\nБилим бериш даражаси жуда паст, хаттоки оддий мактаб ўқувчиси бемалол талаба ечолмаган мисолларни ечиши мумкин. Битта сессияда ўртача 400-500 минг сўм кетади”, деб ёзган эди Озодликка қаршилик талаба.


Ғайритус « Ўзбекистон Халқ Ҳаракати\n09 Kasım 2016 - 7:00 'да юкланди ва 3289 марта ўқилди.\nҲозирги кунда ноқонунан ҳокимятни эгаллаб олган ҳукумат кучлари томонидан пропаганда ва кўзбўямачилик ўйинлари авжига чиқган.\nАгар эътибор бериб қарасангиз барча “кўзга кўринадиган” амалдорларни барчаси ўз виртуал қабулҳонасига эга. Яъни соддагина халқ учун “ўзгаришлар замони” бўлиб туюлаётган нарса аслида МХХ учун одамлар яратиб бераётган тайёр маълумотлар базаси. Янада тушунарлироқ қилиб айтганда, энди улар аввалгидек “қулоқлик” қилишларига эхтиёж камаймоқда. Шу жумладан бошқа давлат органлари учун ҳам “ўлжалари” ўз оёқлари билан “келяпти”. Шуни айтиб ўтишим керак, албатта, ҳозир менга қонун устуворлиги ҳақида бонг уришади. Лекин ҳар қандай ҳаракатга баҳо беришдан аввал нисбат олинаётган мезонни нақадар адолатли эканлигини билишимиз керак.\nАвваламбор, мезон ҳақида гаплашсак, ҳозирда амалада қўлланилаётган конституция қай тарзда тузилди ва қабул қилинди. Унинг тузилишида асосий ролни ўйнаши керак бўлган депутатлар халқ томонидан сайланганмиди?! Халқ сайлай олиши учун унга етарлича сиёсий саводхонлик берилганмиди? Ё бўлмаса халқ ичидаги гапни айта оладиган соғлом муҳолифат фикрини эшитишганмиди?! Шу вақтгача киритилган ҳар бир ўзгаришни одамлар газетада ёки телевизорда эшитишди, лекин уни қабул қилинишида иштирок этишмади. Қонунлар мансабдан “узоқ ва самарали” фойдаланиш учун ўзгартирилмадими?! Албатта бу саволлар кўпчиликни ўйлантириб қўяди.\nЛекин шуни очиқ айта олиш қанчалик қийин ва хавфли бўлиб қолмоқда. Совет иттифоқидан қутулган халқ, ҳуррият таъмини тотмасдан туриб қайта маънан ва руҳан занжирбанд қилина бошланганди. Ва охирги 25 йил давомида, Каримов бошчилигидаги ҳукумат ана шу мақсад ила ҳаракатда бўлди. Ҳолбуки, халқ онги туну-кун бир ҳил пропаганда руҳида бўлган янгиликлар ёки дастурлар, ё бўлмаса ҳавойи ўйин кулгулар тўлдирилиб борди.\n“Бош кўтарганлар”ни эса оммавий жазолашди. Иқтисодий жиҳатдан советлардан фарқ қилмаган ҳолдаги тизимда ишлашди, фақат ягона фарқ олдин советлар ҳукумати остида бўлган сармояли тадбиркорлик соҳалари амалдорлар томонидан бошқарила бошланди. Уларнинг қанчалик “унумлик” фойда қилишларини, “маҳсус кийим”дагилар бошқариб борди. Халқ манфаатига хизмат қилиши керак бўлган иқтисод халқни силласини қуритди. Бунга мисол қилиб оддийгина шакарни олайлик, ёз келди дегунча дўконларда одамлар навбат олиб кутиб ўтиришади. Сабаби дўконларда эмас, аксинча уни дўконларга таминлаб берувчиларда. Улар эса сунъий тақчиллик келтириб чиқариб, бошқа томондан одатий нарҳдан анча қиммат пуллашади, ёки банк тизимидаги ғирромлик боис валютани “қора бозор”дан олиб, сотишга мажбурсиз.\nИккинчидан, одамлар учун яратган қонунларга халқ бўйсуниши учун шароитлар яратаиб бериш керак эмасми. Масаланинг сабаби яна юқорида келтириб ўтилган муоммога бориб тақалади. Жумладан нақдсиз пул савдоси, ёҳуд “пластик карталарга” савдо қилиш амалиётини олайлик. Авваломбор банклар ва бозорларни керакли жиҳозлар билан таъминламай туриб, одамларга пешона тери билан топган ойликларини, ёки узоқ кутилган нафақа пулларини пластик карточкаларда бера бошлади. Ва табиий ҳолатда, кундалик ҳаётда уни ишлатишни деярли имкони бўлмаган халқ эса уни нақд пул истагида “фоизчилар”дан 10-20 фоиз эвазига нақд қилиб олади, чунки банкда буни иложи йўқ. Қачон қараманг нақд пул йўқ бўлиб қолаверади. Озгина фойда илинжида оила тебратиш учун бозорга чиқган савдогарлар эса пластик карта учун машиналарни сотиб олиши керак, лекин банкга келиб тушган пулларини ҳатто кўрмайди ҳам. У сотиб олаётган маҳсулотларнинг кўпчилигини ўзига ўхшаган кичик тадбиркорлардан нақд пулга сотиб олса, ҳисоб рақамидаги пулни нима қила олади?! Ўша “карталар”ни қабул қилмаганларни эса, халқ олдида оммавий равишда “жазосини” бериб, камига бир икки сўм пул ҳам ундириб олишади, агар кўнгиллари тўлмаса қўлидаги “бозори”ни ҳам тортиб олишади.\nЮқорида келтирилган гапларимни инкор қилиш анча мушкул деб ўйлайман, албатта кўриб туриб кўрмасликга олиб юрсак, «оч қорним тинч қулоғим» қабилида яшайверсак ҳеч нарса ўзгармайди. Бу йўлда барча жипслашиб ҳаракатда бўлиши керак. Ҳаётни қандай бўлса шундай қабул қилайлик, муоммоларини яширишдан кўра ечимини топайлик. Уни фақатгина телевизорда айтганлари каби “чаманзор” эмаслигини тан олиш пайти келди. Аммо уни буюкларга кўтариш ҳали қўлимизда. Харакатсизлигим натижаси ўлароқ бизни, биздан кейинги авлод ҳақоратлаб ўтиши тайин. Қиш кунида совуқда, электр қуввати(свет)сиз ўтирганингизда бир ўйланиб кўринг, бошқа давлатларга газ ва элетр токи сотадиган давлат фуқароси бўла туриб шундай аҳволдасиз, қанчалик меҳнат қилманг олаётган ойлигингиз “карта”да унга на бозордан бозор қила оласиз, на бирор нарсани арзонроқ ола оласиз, оладиган ойлигингиз билан яшаш учун керак бўлган миқдор ўртасида яшаш учун кураш бўлмаяптими, ёки ака-укангиз, ёки ота-онангиз чет давлатларда ишлаб юришларига нима сабаб бўлмоқда, Каримов айтган “дангасалик”ми, ёки оиладаги етишмовчиликми?!\nАлбатта бу саволларга жавобни биз аввало ўзимиз топишимиз, шу юрти фарзанди сифатида, уни аввало ривожлантириш йўлида ҳаркат қилишимиз керак, буни олдин ўзимиздан бошлашимиз керак зеро ҳар биримиз шу ватаннинг бир бўлагимиз, аввало жипслик ички адолат бўлгандагина мақсадимизга эриша оламиз. Агарда Порахўр ва ғирром тизим ўрнига адолатли, халқпарвар ҳукумат қўймас эканмиз, чет элларда юрган ватандошларимизни яна юртига қайтармас эканмиз эртанги кунимиз ҳам ҳудди аввалгилари каби ўтади. Биз орзу қилган ва етиша олмаган орзуни, фарзандалримиз учун ҳам армон бўлиб қолишига сабачи бўлмоқдамиз.\nYazıyı paylaş "Ғайритус"


Бойсун муаммолар макони…ми? – Сурхон тонги\nБош саҳифа / Сиёсат / Бойсун муаммолар макони…ми?\nОктябр 19, 2018\tСиёсат Изоҳ қолдириш 737 Кўрилди\nБойсун нафақат Сурхон воҳасида, балки бутун республикада ўзининг қадимий маданияти, санъати, тарихий обидалари, бахшилари, шоиру ёзувчилари билан машҳур диёрдир.\nБироқ халқ депутатлари Бойсун туман Кенгашининг XXXV сессиясида ютуқлар эмас, ҳудудларнинг ижтимоий-иқтисодий ҳолатини ўрганган республика ишчи гуруҳи томонидан аниқланган камчиликлар рўй-рост очиб ташланди. Хонадонма-хонадон юриб, ижтимоий ва бошқа объектларни ўрганиш давомида республика ишчи гуруҳи 2573 та муаммони аниқлаган. Булардан 390 таси газ, 322 таси соғлиқни сақлаш, 280 таси бандлик, 186 таси кўмир таъминоти, 136 таси кадастр, 89 таси электр таъминоти ва бошқа масалаларга тўғри келади. Аниқланган камчиликларнинг 36 фоизи, ёки 812 таси жойида ҳал этилган.\nҲудуддаги баъзи қишлоқ ва маҳаллалар туман марказидан 50-70 километр узоқликда жойлашган. Ишчи гуруҳи тумандаги “Дуоба”, “Хўжаидод”, “Ўрмончи”, “Деҳиболо”, Боғиболо”, Кўчкак”, “Санчгил” маҳалларидаги аҳвол ниҳоятда оғир деб ҳисоблайди. Жумладан, “Дуоба” маҳалласида олти хўжалик яшовчи учта хонадон ер ёрилиши ва кўчки сабабли яроқсиз ҳолга келган. Уларни зудлик билан бошқа жойга кўчириш зарур. Шу ҳудуддаги Дуоба, Айлангар дарёларидан, Хонгарон ва Шўрсойдан ўтувчи кўприклар сел келиши туфайли бузилиб қолган. Бунинг оқибатида юқоридаги маҳаллаларда истиқомат қилувчи аҳолига ёғингарчилик пайти транспорт қатнови, тиббий хизмат ва ўқувчиларнинг мактабга бориб келиши бир неча кунга тўхтаб қолиши одатий ҳолга айланган. Айниқса, Гуматак, Қайроқ, Назари, Қўрғонча, Алачопон, Яккатол, Деҳиболо қишлоқларидаги 50 километрдан кўпроқ ички хўжалик йўллари ёмғир, қор ёққанда ҳафталаб ёпилиб қолади. Ишчи гуруҳи,“Дуоба”, “Хўжаидод”, “Ўрмончи”, “Деҳиболо” маҳаллалари туман марказидан 70 километрдан узоқликда жойлашганлиги сабабли Гуматак қишлоғида маиший газ баллонларини тарқатиш, сервис марказини ташкил этишни таъкидлади.\nТумандаги тиббиёт ва халқ таълим муассасаларида олий маълумотли кадрлар етишмайди. Буни ҳал қилиш мақсадида олий таълим муассасаларига ўқишга кириш учун бу ҳудудга алоҳида квота ажратиш масаласи кун тартибига киритилиши айтиб ўтилди.\nЭнг олис тоғ қишлоқлари — Қизилнавр, Дуоба, Хўжаидод, Деҳиболо, Ўрмончида яшаётган аҳоли қиш ва баҳорда олти ой давомида лойқа сув ичишга мажбур. Бу ҳам етмаганидек, тумандаги 16 та аҳоли пунктида 11520 нафар фуқаро истиқомат қилади. 13 та умумтаълим мактаби мавжуд. Лекин бу ҳудудда мобиль алоқа ва интернет мутлақо ишламайди.\nОғир тоғ шароитини ҳисобга олиб, туман газ таъминоти филиалини 2 та махсус автомашина билан таъминлаш зарурлиги айтилди. Бугунги кунда ҳам туманда 4151 та маиший газ баллонига талаб мавжуд.\nБир пайтлар қурилган “Дарбанд” насос станцияси 2186 гектар фермер ери ва аҳоли томор- қасини сув билан таъминлашга мўлжалланган. Бироқ насос қурилмаси эскирганлиги туфайли режадаги сувни етказиб беролмайди. Натижада, обод боғ-роғлар, токзорлар қуриб кетишига сабаб бўлмоқда.\nТумандаги “Олмазор” кўчасида қурилаётган истироҳат боғини қуриб битказиш, кутубхона ташкил этиш ишлари чўзилгандан чўзилмоқда. Маданият маркази ҳисобланмиш Бойсунда бешта мактабгача таълим муассасаси, еттита мактаб тутдек тўкилган бўлиб, таъмирга муҳтож бўлиб турибди. Тўртта мактабга қўшимча ўқув биноси, учта мактабга филиал қуриш, “Башорат” маҳалласида 120 ўринли янги мактаб бунёд этиш, бешта мактабни куз-қиш мавсумига тайёрлаш ишлари ҳали бошланмаган.\nТуман ҳудудининг катталиги туфайли барча аҳоли пунктларини тиббий хизмат билан тўлиқ қамраб олиш борасида ҳам бир талай муаммолар мавжуд. Республикадан келган ишчи гуруҳи хулосасига кўра, туманда янгитдан 17 та тиббий таянч пункти ташкил этиш лозим. Олис тоғли Хўжаидод, Мачай, Кентала, Дуоба, Деҳиболо, Ўрмончи қишлоқларида қиш чилласида транспорт ҳаракати ниҳоятда қийинлашиб қолади. Тиббий таянч пункти бўлмаган бундай жойларда туман марказидан бориб, аҳолига ёрдам кўрсатиш янада мушкуллашади. Шу сабабли, туман тиббиёт бирлашмасига учта “УАЗ” русумли санитар машинаси ва иккита енгил хизмат машинаси ажратиш лозимлиги алоҳида уқтирилди.\nТуман ҳудудидан ўтган “Эгри ариқ” каналининг муҳофаза ҳудуди бўйлаб 7 километрда олти маҳаллада ноқонуний уй-жойлар қурилган. Ички йўлларнинг 92,5 километр қисми таъмирталаб. Бундан ташқари, 348,7 километр тупроқ йўлларга биринчи навбатда тош-шағал ётқизилиши зарур. Бугунги кунда яроқсиз ҳолга келиб қолган 860 та электр ёғоч устунларини алмаштириш лозим. Аҳолини кўмир билан таъминлаш мақсадида Қумқўрғон туманидан бу маҳсулот ташиб келтирилади. Ҳанузгача туманда кўмир омбори, брикет ишлаб чиқариш цехи, кўмир тарқатиш шахобчаси ташкил этилмаган.\nТуман бош режаси 1988 йилда ишлаб чиқилган бўлиб, бугунги кунда мутлақо шаҳарсозлик талабларига жавоб бермайди. Шу сабабли, уй-жой, ижтимоий объектлар, тадбиркорлик субъект лари учун ер ажратишда, лойиҳа ишларини амалга оширишда қатор муаммолар келиб чиқмоқда. “Обод қишлоқ” дастурига тушган “Заробод” ва “Бандихон” маҳаллаларида гузар, ҳаммом ва бошқа инфратузилма объектларини бунёд этишда ташаббускорлар ва депутатларнинг фаоллиги етишмаяпти. Бу ҳали ҳаммаси эмас. Гарчи тўртта сектор раҳбарларининг “Туну кун фаолият олиб бораяпмиз”, дейишларига қарамасдан Бойсун чин маънода муаммолар масканига айланиб қолган.


Аёлларимиз ҳамиша эъзозда! | gulobod.uz\nШунингдек, сектор раҳбарлари ўзларига бириктирилган ижтимоий соҳада раҳбарлик қилиб келаётган ҳамда маҳаллалардаги кам таъминланган ва боқувчисин йўқотган аёлларни уйларига ташриф буюриб, табрикладилар.\nТумандаги “Маржон” базмгоҳида бир гуруҳ кам таъминланган ҳамда ҳаётда қийналаётган хотин-қизлар кекса-онахонлар меҳнат фахрийлари ҳамда фаол аёлларга байрам дастурхони ва концерт дастури уюштирилди. Тадбирда Ўзбекистон Республикаси Президентининг “Мўътабар аёл” мукофотига сазовор бўлган тумандаги 22-сонли мактаб ўқитувчиси Азиза Зокирова ҳамда вилоят ҳокимлигининг фахрий ёрлиғи билан тақдирланган аёлларимиз олқишланди. Тадбир якунида аёлларга қимматбаҳо совғалар улашилди. Бугун барча маҳаллаларда байрам тадбирлари ўтказилмоқда.


Путин Суриядаги вазият учун жавобгарликни АҚШ ва унинг иттифоқдошлари зиммасига юклади\n07:49 / 13.10.2016\nФото: телеканала TF1.\nРоссия президенти Владимир Путин TF1 француз телеканалига берган интервьюсида Сурия ва минтақадаги жорий вазият учун жавобгарлик биринчи навбатда АҚШ ва унинг иттифоқдошлари зиммасида эканлигини айтди. Интервью матни Кремль сайтида чоп этилди.\nПутин Ҳалабни бомбардимон қилиш бўйича, жумладан АҚШ ва Франция томонидан Россияга қўйилаётган айбловларга изоҳ бериш илтимосига бу айбловларни "ҳақиқий вазиятни ҳисобга олмайдиган сиёсий сафсата" деб атади.\n"Мен аминманки, Сурия ва минтақада вужудга келган вазият учун жавобгарлик бизнинг ғарблик шерикларимиз, биринчи навбатда АҚШ ва унинг иттифоқдошлари зиммасидадир. Келинг, ҳамма "араб баҳорини" оташин қўллаб-қувватлаганини бир эслайлик. Қани ҳозир бу оптимистлик? Бу ҳаммаси нима билан якунланди?", деб айтди Путин.\nПутин тартибсизликлар гирдобида қолган бу давлатлардан на Франция , на Россия ва на АҚШ учун таҳдид таралмаганини айтди.\n"Энди эса бу давлатлар террорчилик хавфи манбаидир. Бизнинг мақсад шундан иборатки, бунга Сурия ҳудудида йўл қўймасликдир", деб таъкидлаб ўтди Путин.\nАҚШ Сурия Владимир Путин


«Ucell сумалак сайли» Ўзбекистоннинг 9 та вилоятида муваффақиятли ўтди\n10:55 / 26.03.2016\nНаврўз байрамига бағишланган «Ucell сумалак—2016» лойиҳаси бу йил Ўзбекистоннинг тўққизта вилоятида бўлиб ўтди. У нафақат географиясини кенгайтирди, балки ўз дастурини ҳам янгилади. Фарғона, Андижон, Наманган, Гулистон, Навоий, Қарши шаҳарларида, Жиззах вилоятининг Жиззах туманида, Самарқанд вилоятининг Ургут туманида, Сурхондарё вилоятининг Бойсун туманидаги маҳалла гузарларида моҳир пазандалар дошқозонларда Наврўзнинг бош таоми — сумалакни пиширди. Ва анъанага кўра, у пиширилган кунда байрамона, кўнгилочар дастурлар ташкил қилиниб, машҳур лапарлар ижро этилди, фольклор санъати намойиш қилинди, халқ орасида оммабоп бўлган аскиялар жаранглади. Ucell’нинг ҳар бир ташаббусида бўлгани каби, энг фаол, энг яхши иштирокчилар компания томонидан эсдалик совғалар билан тақдирланди.\n«Бизнинг маҳалламиз янги, — деди Жиззах тумани «Қўшбармоқ» фуқаролар йиғини раҳбари Хосият Ҳайитова. — У ерда янги намунавий қишлоқ уйлари барпо этилган. Ucell компанияси айнан бизнинг маҳаллада сумалак пишираётганидан хурсандмиз. Қўлга киритилган совғалар эса фуқароларимизга мобил операторнинг ушбу хайрли ташаббуси ҳақида узоқ вақт эслатиб туради».\nUcell сумалаги тарқатилган кун ҳам қизиқарли ҳодисаларга бой бўлди. Ҳудудларнинг 15 мингдан зиёд аҳолиси, ривоятларга кўра, одамга куч бағишлаб, уни қувват билан тўлдирадиган, хушбўй ва чин юракдан тайёрланган таомни татиб кўрди.\n«Жуда мазали неъмат, — деди фарғоналик Дамира Тўхтасинова. — Ucell аҳолини Наврўз билан шу йўсинда табриклаётгани ушбу компания ўз абонентига шунчаки ғамхўрлик қилишини билдирмайди. Бундай ташаббус Ucell’нинг Ўзбекистон халқининг кўп асрлик анъаналарига бўлган катта ҳурматини таъкидлайди».\n«Ucell’нинг сумалагига қанчалаб кишилар келганига эътибор қаратинг, — дея мавзуни давом эттирди Наманган шаҳридаги Машраб номли маҳалла раиси Дилбархон Абдуллаева. — Анъанавий халқ қўшиқларидан ташқари, бу ерда жаҳон мумтоз мусиқаси ҳам янграмоқда. Бу кўп миллатли Ўзбекистоннинг ҳар бир фуқароси учун Наврўз узоқ кутилган байрам эканлигидан далолат беради. Биз Ucell’дан баҳорни муносиб тарзда кутиб олиш имконини берган лойиҳа учун миннатдормиз».\n«Маҳалламизнинг барча аҳолиси сумалакни тайёрлашда қатнашди, — деди Гулистондаги «Сайқал» маҳалласи раиси Холдор Солиев. — Ucell эсда қоларли байрамни уюштирди, бу бизга бой анъаналаримиз ҳақида яна бир бора эслатди. Ахир уларда халқимизнинг маънавияти, маданияти акс этган. Биз уларни кейинги авлод учун асраб-авайлашимиз керак».\n«Сумалак сайли—2016» доирасида байрам иштирокчилари ўртасида Наврўз анъаналари, шунингдек, Ucell компанияси фаолияти тарихи бўйича викториналар ҳам ташкил қилинди. Операторнинг қимматбаҳо ва эсдалик совғалари ўйналди.\n«Компания доим ўз абонентлари учун манфаатли хизматлар ва тарифларни таклиф қилади, — деди Андижон вилояти Шаҳрихон тумани фуқароси Ҳожиакбар Мўминов. — Мен доимий равишда компания янгиликларини кузатиб бораман. Шунинг шарофати билан викторинадаги саволларга тўғри жавоб бериб, смартфон ютиб олишга муваффақ бўлдим. Мен бу йил 20 ёшга тўламан, ва Ucell’дан бундай мукофотни қўлга киритганимдан хурсандман».\n«Ростини айтсам, смартфон ютиб олишга умид қилмагандим, — дея эътироф этди қаршилик Маҳмуд Тўланов. — Аммо Ucell алоқа хизматидан фойдаланувчиларга доим омад кулиб боқади. Бу кун хотирамда узоқ сақланади».\nБойсун туманида эса смартфон ва кир ювиш машинасини тажрибали чавандозлар қўлга киритди. 70 ва 80 ёшли ака-ука Иброҳимовлар кўпкари мусобақасида ғолиб чиқиб, 200 иштирокчи орасида компания совринларига эга бўлди.\nUcell компаниясининг Корпоратив коммуникациялар бўйича директори Родика Вербенюк таъкидлади: «Бизнинг компаниямиз мамлакат маданий меросини қўллаб-қувватлайди, уни кейинги авлод учун асраб-авайлайди. ‘Наврўз’ форс тилидан таржима қилинганида ‘янги кун’ деган маънони билдиради ва у ер юзидаги энг қадимий байрамлардан бири ҳисобланади. Ucell Сумалак ўтказилган ҳар бир ҳудуд аҳолиси миллий одатларга ҳаяжон билан муносабатда бўлиб, уни ўз болаларига ўтказиши менга қалбимнинг туб-тубигача таъсир қилди. Бизнинг Сумалак байрамимиз Ўзбекистондаги ҳар бир оилага умид ва тинчлик-хотиржамлик ҳадя этсин!»\nUcell компанияси вилоятлар, туманлар ва шаҳарлар ҳокимиятларига «Ucell сумалак сайли—2016» лойиҳасини ҳар томонлама қўллаб-қувватлагани ва унда фаол қатнашгани учун алоҳида миннатдорлик изҳор этади.


"Фукусима-1" АЭСида биринчи марта радиациядан тозаланган 850 тонна сув океанга қуйилди\n09:15 / 14.09.2015\nҲаммаси бўлиб океанга ўтган йили тортиб олинган 850 тонна ер ости сувлари қуйилди. TEPCO маълумотларига кўра, сув тозалангандан кейин ундаги радиоактив моддалар даражаси меъёрда қолмоқда. Хусусан, тритий даражаси бир литр сувга 1,5 минг беккерел меъёрида 330-600 беккерелни ташкил қилмоқда.\nҲаммаси бўлиб океанга 4 минг тонна сув қуйиш режалаштирилган. TEPCO узоқ давом этган музокаралардан кейин Фукусима балиқчилик соҳаси вакилларидан тегишли рухсатни олишга муваффақ бўлди.\nРадиоактив сувнинг тўпланиши муаммоси станциядаги ликвидаторлар учун энг жиддий муаммолардан бири ҳисобланади. Ер ости сувлари реакторлар биноларига кириб, у ерда юқори радиоактив сув билан аралашиб кетади. Ҳар куни атом электр станциясидаги зарарланган сув миқдори 300 тоннага кўпайиб бормоқда. TEPCO сувни тортиб олиш ва тозаланган сувни океанга қуйиш ҳисобига бу миқдорни 2 баробарга камайтиришни мўлжалламоқда.


Жаҳон банки қашшоқликнинг рекорд даражада тушишини қайд қилди\n15:29 / 05.10.2015\n2015 йилда сайёра аҳолиси орасида қашшоқлик даражаси 10 фоиздан пастга тушди. Бу ҳақда Жаҳон банки маълумотлари далолат бермоқда.\nРекорд даражадаги бундай тушиш ҳисоб-китобнинг янги методикаси туфайли қайд қилинди. Унга кўра, бир кунлик даромади 1.9 доллардан ошмайдиган одамлар “ўта қашшоқ” деб тан олинади. Илгари бу кўрсаткич 1.25 доллар даражасида эди.\nШунингдек, камбағаллик даражаси дунё миқёсида 3.2 фоизга тушган: сайёра аҳолисининг 12.8 фоизи (902 млн киши) 2012 йилда камбағал бўлса, бугунги кунда бу кўрсаткич 9.6 фоизга ёки 702 млн кишига тенглашди.


Бокс:Ўзбекистон чемпионатидаги кутилмаган натижалар… Куннинг марказий жангида ким ғалаба қозонди? – O'zbekiston Milliy paralimpiya qo'mitasi\nБокс:Ўзбекистон чемпионатидаги кутилмаган натижалар… Куннинг марказий жангида ким ғалаба қозонди?\nугун, Ўзбекистон чемпионати чорак финал жанглари бўлиб ўтди. Унда аксарият фаворит боксчилар ғалаба қозонган бўлсалар-да кутилмаган натижалар ҳам қайд этилди.\nЖумладан, 52 кг вазн тоифасида анчагина тажрибали “Ислом бирдамлик ўйинлари” ва халқаро турнирлар ғолиби Аброржон Қодиров Андижон вилояти вакили Шаҳбозбек Толибжоновга имкониятни бой бериб қўйди. Унинг ярим финалдаги рақиби эса бухоролик Ўзбекистон чемпионати кумуш медаль соҳиби Мироншоҳ Ибрагимов бўлиши маълум бўлди.\nҲудди шу вазнда амалдаги Ўзбекистон чемпиони бўлган Жиззах вилояти вакили Фозил Абдумуродов эса фарғонлик Содирбек Камолмирзаев билан бўлган баҳсда мағлубият аламини тотиб кўрди. Жанг ўта шиддатли бўлди ва дастлабки раунднинг ўзидаёқ кучли зарба ўтказиб юборган Абдумуродов нокдаун ҳолатига тушди.\nИккинчи раундда бироз устунликни қўлга олишга уринган Фозилжон рақибига нисбатан бир мунча кўпроқ ва аниқ зарбалар берди. Жангнинг 3-раунди давом этаётган бир паллада Содирбек яна бир маротаба рақибини нокдаунга учратиб, ҳакамларнинг якдил қарорига кўра, ярим финал йўлланмасини қўлга киритди.\nЯрим финал баҳсларида Содирбекка ёшлар терма жамоаси вакили Шаҳзод Музаффаров рақиблик қилади. Шаҳзод чорак финалда яна бир ёшлар терма жамоаси номидан иштирок этаётган Дилшодбек Абдувалиевни мусобақадан чиқариб юборди.\nКуннинг марказий жанги 75 кг вазнда бўлиб ўтди. Ёшлар ўртасида жаҳон чемпиони фарғоналик Акмалбек Қосимов ва амалдаги Ўзбекистон чемпиони Бухоро вилоятидан Одилжон Аслонов ярим финал йўлланмаси учун ўзаро баҳс олиб борди. Жанг Одилжон Аслонов устунлигида ўтди ва якунда, ҳакамларнинг бир овоздан қарорига кўра, Аслонов ярим финал йўлланмасини қўлга киритди. Унга навбатдаги босқичда Тошкент вилоятидан Наво Тамазов рақиб бўладиган бўлди.\nШунингдек, бошқа номдор боксчиларимиз 49 кг вазнда Нодиржон Мирзаҳмедов, 60 кг вазнда Шунқор Абдурасулов, Шукуржон Раҳимов, Абдумалик Ҳалаков, 69 кг вазнда Бобоусмон Ботуров, Билолбек Мирзараҳимов, 75 кг вазнда Фанат Қахрамонов, Саиджамшид Жафаров, +91 кгда Лазизбек Муллажоновлар навбатдаги босқичда финал учун жанг қиладиган бўлдилар.\n“Риека” – “Наполи”. Кулибали ва Мертенс илк дақиқалардан майдонда ҳаракат қилади\nToshkentda uch qitʼa vakillari ishtirokida xalqaro qoʻshma oʻquv-mashgʻulot yigʻini oʻtkaziladi


“ ЭЗГУЛИККА ТАЛПИНГАН” .... » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » “ ЭЗГУЛИККА ТАЛПИНГАН” ....\n“ ЭЗГУЛИККА ТАЛПИНГАН” ....\n20-09-2021, 17:17 muslim Мақолалар 39\nЭндагина туғулган гўдакдан тортиб, соч- соқоллари оқарган , ёши бир жойга бориб қолган мўйсафидгача ҳаётга талпинади, яшаш учун курашади .\nИнсон тақдирнинг тасодифларида умрининг сўнгги дамларини ҳис қилганда ҳаёт деб аталмиш тирикликка умр бўйи йиққан бойлиги , ҳою- ҳавасини, барча –барчасини алмаштиришга тайёр бўлади.\nЁлғиз яратганга аён бўлган барча сир – асрорларини билиш учун бандалари қанча куч, умр сарфлашади. Бу ўткинчи дунёда арзимас гап- сўзлар, нарсалар туфайли қариндош уруғ, дўсту - биродарлар юз кўришмас бўлаб кетишади.\nОллоҳ субҳанаҳу ва таола ўз иродаси билан бандаларига жон ато этиб уларни ёруғ дунёга келтиради ва вақти келганда эса яна ўз даргоҳига олади.\nАна шунда кишига уч нарса : қариндошлари, бойлиги ва қилган (яхши, ёмон ишлари) амаллари қабргача унга эргашиб борар экан . Лекин , фақатгина қилган (яхши , ёмон ишлари) амалларигина ўзи билан бирга қабрга кирар экан.\nУмримизни ўткинчилигини табиат ҳам эслатиб туради. Зеро баҳорда ердан униб чиқаётган майса , дарахтлардаги митти куртаклар гўдак тимсоли, баҳор ва ёзнинг гул чечаклари беғубор болалик, меваларнинг пишиб етилиши улуғворлик дамлари, баргларнинг сарғайиб бирин кетин тўкилиши умрнинг охирига қиёсдир.\nБу ўткинчи дунёда ҳар биримиз ҳам фақат яхшиликни одат қилайлик. Бировларнинг кўнглини қолдириш, уларни ҳақоратлаш , камситиш, ҳатто инсон деб аталмиш ҳурматли зот учун номуносиб бўлган ишлар билан дилларини оғритишдан узоқда бўлайлик.\nЭй инсон... Ҳаётда ўз ўрнингни топишинг,ўзгалар меҳру муҳаббатини қозониб яшашинг учун сен эзгуликка талпиниб яшашинг керак. Ўзгаларга эзгулик бахшида этмасдан туриб, ўзинг ўзгалардан меҳр- саховат кутма.\nНурота туман “БЎДИҚ” МФЙ отинойиси Эргашева Мавжуда.\nБўлайлик сергак ...\nИстиқлолимиз қўлга киритилгач, ҳаётимизнинг барча жабҳаларида кўплаб ютуқларга, ...\nГуноҳга муккадан шўнғиган ёмон, Қалбини ит тирнар, ранг-рўйи сомон. Тонг-ла Ҳақ ...\n“Ислом динида Эзгулик ва хушхулқлик масалалари”\nҚурьони Карим ва ҳадиси шарифларда ислом аҳли учун берилган кўрсатмаларда ...


Дунёдаги ўзбеклар: ким, қаерда, қандай ифтор қилаяпти?\nКорея ишлаётган ўзбекистонлик муҳожирлар бугунги ифторликка ўзбекча ош қилишибди.\nРамазоннинг 23 кунида Озодлик мухбири турли давлатларда рўза тутаётган ўзбекистонликлар ҳузурига ифторга "борди".\nБиринчи бўлиб, Тошкент вақти билан соат 13:30, Прага вақти билан 10:30 бўлганда ер юзида ифторликни биринчилардан бўлиб қиладиган Россиядаги Приморе ўлкасига боғландик.\nРоссия -"Бизда ифтор қоринпарастлик эмас"\nНаходка шаҳрида яшаётган асли ўзбекистонлик имом Дамир Эшмуҳаммедов айни биз боғланган кезда ифторликка отланиб турган экан.\n- Находкада катта мачит бор. Ҳар куни ифторга 50-60 киши йиғилаяпти.\nОзодлик: Жамоатдагиларнинг қанчаси ўзбек?\n- Бу ерда ўзбеклар камроқ. 20-30 киши бор. Владивостокда жуда кўп ўзбеклар. 80 фоиз ўзбеклар.\nОзодлик: Ўзбеклар ифтори бўларканда-а?\n- Владивостокда шунақа.\nОзодлик: Ифторликда дастурхон қанақа бўлади?\n- Асосан ўзбекча. Кўпроқ ош, шўрва қилишаяпти. Ўзи одатан битта овқат. Бу ерда одамлар маишатпарастликка эмас, кўпроқ ибодатга йиғилади.\nОзодлик: Ўзбекистонда ифтор салкам зиëфатбозлик. Ўзбекистонда ифторга борсангиз, нечта овқат ердингиз?\n- Шунақа эди энди. У ерда энди кўпроқ маишатпарастлик, қоринпарастлик. Бу ерда кўпроқ маънавиятга, ибодатга кўпроқ қаралади.\nОзодлик: Ҳали оғзингиз очилгани йўқ, бунақа савол бераëтганим учун узр. Сизга Тошкентдаги ифтор кўпроқ ëқармиди ëки Владивостокдаги ëқадими?\n- Албатта Тошкентда яхши бўлади. Чунки у ерда тўкин-сочин, ўзимизда пишган мева-чевалар. Энди фақатгина овқат учун эмас-ку. Қариндош-уруғлар, оғайнилар қолган. Ўша нарсани кўпроқ соғинади энди, - дейди Дамир Эшмуҳаммедов.\n“Ўлдирса ош ўлдирсин”, дейишарди Ўзбекистондагилар. Россияда имомлик қилиб юрган Дамир ака учун ифтор худди ватандагидек ош ва унинг устига яна ош экан.\nАвстралия - "Юртда ифтор зўр эди, аммо бу ерда эркинлик бор"\nБу ердан кейин шоша-пиша Австралияга қўнғироқ қилдик. Аделаидадаги суҳбатдошимиз Равшанбек Ваҳобовга боғланганимизда, ифторга бирозгина кеч қолибмиз. Бу ерда оғиз кечки 6 дан ўтибоқ очилаётган экан.\n- Ифторга жиндай кеч қолдинглар.\nОзодлик: Сизлар ҳам ифторга мачитга йиғиласизларми?\n- Баъзан мачитда йиғиламиз. Катта мачитимиз бор Абу Бакр Сиддиқ номли.\nОзодлик: Ифторда қанча одам йиғилади?\n- 70-80 та.\nОзодлик: Одатан қанақа овқатлар бўлади?\n- Бу ерда уйғурлар бор, турклар бор. Туркларнинг оши, уйғурларнинг ҳар хил хамирли таомлари, шашлик пиширишни яхши билишади, лағмонлар.\nОзодлик: Сизларда ифтор тўкин-сочинроқ экан-да. Ҳар ҳолда, Ўзбекистондаги овқатларни у даража соғинмайдиган экан.\n- Ҳар қалай эплаяпмиз. Бу ерда ҳатто тандир ҳам қуриб олганмиз. Сомсалар ëпаяпмиз. Ўзбекистонлик акалар, опалар, ошна-оғайнилар бор. Ўзимизнинг юртда ҳам ўтирардик шунақа қилиб, лекин мана бу ердагининг ўзига яраша эркинлиги бор, - дейди Аделаидадаги суҳбатдошимиз Равшанбек Ваҳобов.\nАделаидадаги ўзбек рўзадорлар ҳам ўзбекча тандирда нон ёпиб, сомса пишириб, уйғурча лағмонлар билан ифтор қилаётган экан. Худди ватандагидек. Аммо Равшан ака учун Аделаидадаги ибодатда Андижонда бўлмаган эркинлик бор экан.\nКорея - "Бу ерда мусулмон оз, аммо мусулмонни тушунган кўп"\nОзодликка кунда-шунда боғланадиган ўзбекистонликларнинг кўпчилиги Кореядан.\nУчинчи бўлиб Тошкентдан 4 соат олдин ифторлик қиладиган Кореянинг Чин-Чан шаҳридаги ўзбекистонлик Алижон Каримовга қўнғироқ қилдик.\nБу ердаги ифторга улгурдик ва Алижон ака ҳар куни ўзининг шинамгина қароргоҳида бўладиган ифторлик ҳақида биз билан ўртоқлашди.\n- Ифтор 15 минутдан кейин (суҳбат 23 август куни ëзиб олинган - таҳр.).\nОзодлик: Қаерда ифтор қиласиз бугун?\nОзодлик: Аҳли мусулмон йиғилиб ифторлашадиган жой йўқми?\n- Рўза тутадиган одамнинг ўзи кам-да.\nОзодлик: Покистон, Ҳиндистон каби бошқа давлатлардан борганлар йўқми?\n- Улардан бору фақат ўз кунига ўзи билан бўлиб юрибди ҳаммаси.\nОзодлик: Ëнингизда мачит йўқми?\n- Йўқ. Ҳайит байрамига Ичеонга бориб келсамми, деб ният қилиб турибман.\nОзодлик: У ëқда мачит борми?\n- Сеулнинг мачитида.\nОзодлик: Сеулда ўзбек ҳам кўп-а?\n- Ўзбеклар ҳам, бошқа миллатлар ҳам кўп. Мусулмон миллатлар кўп.\nОзодлик: Бугун ифторга нима ейсиз?\n- Қовурилган тухум, қовурилган балиқ, қайнатилган мол гўшти, қайнатилган гуруч. Ҳар икки-уч кунда ўзимиз нон қиламиз. Шароит зўр, яхши, Худога шукур. Эрталаб 4.30 да ëпаяпман, кечқурун 7.15 да очаяпман. Бу ерда карислар “сен оч қолиб кетаяпсан” дейди. Мусулмончиликни тушунмайди-да. “Озгина бўлса ҳам еявер”, дейди. Улар мусулмончиликни тушунмаса ҳам менга шароитни яратиб бериб қўйибди. Раҳмат шунга.\nОзодлик: Ўзбекистонда ҳам рўза тутармидингиз?\n- Тўрт-беш йил тутгандим, Худога шукур.\nОзодлик: У ëқдаги ифтор қандаю бу ердаги ифтор қандай бўлаятпи?\n- Ўзбекистонда яхши эди, Худога шукур.\nОзодлик: Биринчисига сомса, сомсанинг ëнида суюқ, суюқнинг кетидан қуюқ ширинликлари билан.\n- Бу ëқдан ош, бу ëқдан яна нимадир. Барибир ўзимизнинг ватан яхши. Энди бу ерда рўзғор тебратай, ўзгартириш киритай, деб ишлаб юрибмиз-да. У ëқ-бу ëғимизни тўғрилаб олсак, фарзандларимизни ўқишга киритиб олсак, кейин ўзимизда ўқиб юраверамиз, - дейди Кореядаги Алижон ака.\nКореяда эътиқод бошқа, шунга кўра, мусулмон учун шарт-шароит ҳам бошқа. Аммо, эшитганингиздек, Алижон ака Ҳайит намози учун Сеулга боришни ният қилиб турибди. Мусулмонлар энг йирик конфессия ўлароқ дунёнинг ҳар бир йирик шаҳрида катта-катта масжидларига эга. Сеулдаги масжидда ўзбеклар кўпчилик экан.\nМалайзия - "Малай полицияси соқолимни кўриб салом беради"\nКореядан кейин Малайзиянинг Куала-Лумпур шаҳрига йўл олдик. Бу ерда ўзбекистонлик тақводор тингловчиларимизда бири Муҳаммад Ошиқ яшамоқда.\nБиз боғланган кезда у киши ифторлик учун мошхўрда қилаётган экан. Уйига меҳмон айтибди.\n- 15 минутлардан кейин оғиз очиш вақти бўлади.\nОзодлик: Бугун қаерда ифтор қиласиз?\n- Уйга Бангладешдан бир дўстимизни таклиф қилган эдим. Муҳаммад Имронхон деган дўстимиз.\nОзодлик: Бугунга меҳмонга ифторга нима бераяпсиз?\n- Ифторга тўғрисини айтсам, мошхўрда қилаяпман. Булар аччиқ нарса ейди. Ейдиган нарсаси кўпроқ гуруч билан товуқ. Кўпроқ аччиқ нарса-да. Ëнимда полицияхона бор. Ҳовлисининг ичида жуда ҳам катта мачити бор. Ҳамма жойда ҳозир ифторликка текинга тарқатади. Мисол, 40 этажли бинода тураман. Еттинчи қаватида мачити бор. Ўша ерда камида 100 та одам намоз ўқийди. Ўша ерда ҳовлиси бор. Болалар ўйнайдиган майдонча, чўмиладиган бассейни бор, дарахтзор, гулзор. 40 этажли бинонинг еттинчи қаватида ҳамма шароитлар бор. Кўчаларнинг файзини кўрсангиз, ҳамма ëғида байрам.\nОзодлик: Сиз борадиган мачитда қанча ўзбек бор?\n- Йўқ ўзбек. Бу ерда менга полициялар салом беради катта соқолимни ҳурмат қилиб, исломий кийимда юраман. Биздаги милициялар келиб бу ердаги полицияхонани ибрат учун кўриб кетса эди, - дейди Муҳаммад Ошиқ.\nМуҳаммад ака билан суҳбатлашадиганимиз кўп қизиқ мавзулар бор экан. У киши бир муддат аввал Жаслиқ қамоқхонасида ўтириб чиққан. Тақдирнинг тақозоси билан “Борса келмас” номини олган қамоқхонада ўтирган одам бугун аксар мусулмонлар орзу қиладиган Малайзиядек исломий давлатда уч-тўртта ошна-оғайнига ифтор бераяпти. Ифторлик ҳам суннатга мувофиқ камтаргина – бир косадан суюқ овқат ва мева-чева. Гўзал, хуллас.\nЭрон - "Одам қанчалик ҳаққини таниса, шунчалик озод яшаркан"\nМеридианлар оша навбат Тошкент вақтидан 1 соат орқада бўлган, бошқача айтса, ўзбекистонликлардан бир соат кейин оғиз очадиган Эронга келди.\nБу ерда Озодликка кўп-кўп мурожаат қилиб турадиган яна бир ўзбекистонлик Ҳазрат Жўраев бор. У киши ҳам ўша атрофларда яшаб юрган ягона ўзбекистонлик экан.\n- Бир ўзим.\nОзодлик: Қолганлари маҳаллий халқ-а?\n- Балужлар, покистонликлар, бангладешликлар, афғонлар.\nОзодлик: Ифтор қанақа бўлади одатан?\n- Енгил ифтор бўлади. Олдин азон айтилади. Азондан кейин қатиқ, сут, хурмо, мева, тарвуз-қовун. Энди бу ерда ҳамиша иссиқ, ҳамиша мева бор. Тахминан 15-20 дақиқа ифтор қилинади. Кейин намоз ўқилади. Намоздан кейин чой ичилади. Кейин таровеҳ ўқилади. Таровеҳдан кейин овқат олиб келади. Овқати яхши уларнинг. Гўшт, товуқ, балиқ - шунақа яхши овқатларни олиб келади. Эрта билан саҳарда асал, қаймоқ. Семириб ҳам қолдик.\nОзодлик: Ифтордаги овқатларни ким тайëрлайди?\n- Ўзи тайëрлайди булар. Савоб учун тайëрлайди. Биз фақат мачитда ўтириб, Қуръон ўқиймиз. Ҳинд океанининг ëнида бир хилларининг тўрттадан уйи бор, тўрттадан хотини бор. Уйида иккита-учтадан яхши машиналари бор. Мен “Ўзбекистонданман, дин учун келганман” деганимдан кейин 5000 доллар йиғилиб қолди тақрибан. Мен улардан сўраганим йўқ пул бер деб. Ўзи беради. Пули кўп бу одамларнинг. Ўзлари ҳам яхши одамлар. Биттаси ишлайди, уйида 20 таси еб ëтади. Шунақа бир ажиб одамлар. Ўзбекистондай одамларни босим остига олишни мен ҳеч қаерда кўрмадим. Қаерга борсангиз, озод одамлар. Одам ҳар қанча ўз ҳақ-ҳуқуқини яхши таниса, шунча озод яшаркан-да. Охири шу хулосага келдим, - дейди Ҳазрат Жўраев.\nҲазрат Жўраев аҳли илмлардан. Кўп йиллар давомида Эроннинг тоғли қишлоқларида имомлик қилган.\nЎзбекистон - "Ифторлар ҳам анча тежоғлик бўлиб қолди"\nКейин эса навбат Ўзбекистонга келди. Эшитганингиздек, ҳамма тингловчиларимиз Ўзбекистондаги ифторликларни соғинган. Тошкентлик Абдулла ака бугун ифторни уйида қиладиган экан.\n- Кафеларда ëки уйда қиламиз.\nОзодлик: Жамоат жойларида бирга ифтор қилса бўлаяптими?\n- Бемалол, ҳа бўлади. Уже одамлар ҳам ўрганиб қолган. Олдинроқ бориб, заказ бериб, жой банд қилиб улфатлари билан келишаяпти.\nОзодлик: Текинга берилаëтган ифторлар ҳам борми?\n- Маҳаллаларда бўлади.\nОзодлик: Бир-икки йил олдин шунақа ифторлар бўларди-а Тошкентда?\n- Бўларди. Яна битта нарса бор. Олдинлари кафеларда “ифторликка марҳамат” деган ëзув бўлар эди. Бу йил ўша нарса йўқ бўлди. Запрет бўлди. “Ифторликка марҳамат” деб ëзиб қўйиш қатъиян ман қилинган.\nОзодлик: Мана ҳозир дунëдаги ўзбеклар ифторни қанақа қилаëтганини гапириб берди. Кўпчилиги барибир Ўзбекистондаги ифторликларни соғинишар экан.\n- Албатта бизларда турли-туман мевалар, ноз-неъматлар, таомлар, ширинликлар билан тўлдириб қўйилади.\nОзодлик: "Ўзбекистонда ифторлик эмас, зиëфатбозлик бўлади" деган танқидлар ҳам бор. Шунақа бўлаяптими ҳозир ҳам?\n- Олдингига қараганда одамларнинг илми анча ўсиб қолган. Саккизта одам ўтирибди дейлик. Еганда ортиб қолмайдиган, тўймай қолмайдиган кириб киритилади.\nОзодлик: Бугун ифтор уйда экан-да.\n- Худо хоҳласа, бугун уйга етиб келдик ишдан.\nОзодлик: Бугун ифторга нима бўлаяпти?\n- Суюқ овқат ичамиз, саҳарликка қуюқроқ у-бу нарса пиширамиз.\nОзодлик: Оғиз неча соат ëпиқ бўлаяпти?\n- 15 ярим соатлар бўлаяпти, - дейди Абдулла ака.\nАбдулла акага кўра, Тошкентда бўлаётган ифторларда исроф камайиб қолган. Аммо шунда ҳам тартиб ўша-ўша – аввал суюқ, кейин қуюқ, кейин ширинлик, кейин қовун-тарвуз ва ҳоказо.\nТуркия - "Туркларда ҳам таом мазаси меҳмон нуфузига боғлиқ"\nЎзбекистонга сиғмаган кўп аҳли илмлар Туркияда яшамоқда. Тошкентдан бир соат орқада бўлган Истанбул шаҳридаги Қодиржон Абдуҳакимга қўнғироқ қилдик. Бу киши бугун ифторни уйида қилишни режалаб турган экан. Туркияда ҳам бу йил шаҳар марказларидаги чодирларда текинга тарқатиладиган ифтор емакларининг кўлами қисқарибди.\n- Район, шаҳар, вилоят ҳокимликлари чодир қуриб, инсонларга маълум бир миқдорда ëрдам беришади. Кейинги йилларда бу нарса чекланди. “Унинг ўрнига эҳтиëжи бўлган оилаларга ëрдам берайлик. Шу билан бирга шаҳар атрофида чодир қуришни давом эттирайлик” деяпти.\nОзодлик: Асосан қаерларда ифторлик қилаяпсиз?\n- Кўпинча уй ифторликларига бораяпман. Кўпинча турк оилаларига бораман.\nОзодлик: Қанақа бўлаяпти ифторликлар?\n- Мазали. Маржимак (ясмиқ) шўрваси келади, кейин асосий овқат келади.\nОзодлик: Одатда орқасидан тотлиси бўлади-а?\n- Тотли бўлади. Арзони бўлиши мумкин, қиммати бўлиши мумкин. Меҳмонга қарайди-да. Бой меҳмон бўлса, қиммат тотли бўлади, аксинча бўлса тескариси.\nОзодлик: Турклар ҳам бу масалада ўзбеклардан қолишмайди-а?\n- Истанбулда яшаш осон эмас. 1500-2000 лира маоши бўлиши керак. Камида 1000 доллар атрофида. Худди ўзбекча. Фақат овқат турлари, таомларни тортиқ қилиш ресторанга ўхшаш. Булар чойни кейин ичади, бизда олдин ичилади.\nОзодлик: Бизда аралаштириб ҳам ичилаверади. Мазада ким устароқ?\n- Ўзбекистонники яхши. Нони ҳам, тузи ҳам, шакари ҳам яхши, - дейди Қодиржон Абдуҳаким.\nШвеция -"Дунёда очлик бор кезда мусулмон таом танламаса яхши"\nМисрдан сўнг Швецияга боғландик ва одатан “Рўза қандоқ тутилади, ифторлик қандай бўлади?” каби ибодатга оид саволларга жавоб олиб юрганимиз Обид қори Назаровдан бу гал “Сизнинг ўзингиз қандай ифторлик қиласиз, қаерларда қиласиз?” деб сўраб кўрдик.\n- Бисмиллаҳир роҳманир роҳийм. Аслида ким қаерда ифторлик қилади - ўзининг ихтиëри. Лекин одамлар мана шу фурсатдан фойдаланиб, яъни "рўза тутган одамнинг озгина савобича савобга эга бўлади ифторлик қилдирган одам" деган ҳадисга биноан инсонлар бир-бирларини ифторликка таклиф қиладилар. Биз бугун бир биродаримиз билан ифторлик қилмоқчимиз.\nОзодлик: Меҳмонга айтилгансиз яъни?\n- Йўқ, меҳмонга эмас. Биз ўзимиз у инсоннинг зиëратига бориб, бирга ифторлик қилишга ният қилгандик.\nОзодлик: Нималар бўлади бугун ифторга?\n- Ифторда нималар бўлишини олдиндан айтиш қийин. Оллоҳ насиб этган нарса бўлади. Ифторликда оддий, енгилроқ таом билан кифояланган яхши, деб биламиз. Аммо ҳар кимда ҳар хил қоида. Мен эшитаяпман баъзи биродарлар ифтор пайтида кўпроқ овқатланишар экан ва шу билан саҳарлик ҳам қилишмас экан. Лекин яхшиси саҳарликда албатта туриш керак. Саҳарлик суннат. Унда барака бор. Оғиз очилгандан кейин хурмо, сув билан, шом намозига борилади. Келгандан кейин суюқ овқат истеъмол қилинади. Шу билан таровеҳ намозининг вақти келади. Таровеҳни тугатиш биланоқ бизда саҳарлик бошланади ва саҳарликни қилиб бомдод намозига чиқамиз.\nОзодлик: Оралиғи неча соат?\n- Ҳозир саҳарлик 2.35 да тугатилади. Ифторлик 10 минути кам 9 да. Мана шунинг орасида шом, хуфтон, бомдод, таровеҳ бўлади. Лекин бизда, алҳамдулиллоҳ, ҳаво унақа иссиқ эмас. Биз ўзимиз ҳам янги келган пайтимизда бироз хавотир қилдик болалардан. Лекин, алҳамдулиллоҳ, болалар ҳам ҳеч қийналганини кўрмадик, - дейди Обидхон қори Назаров.\nОбидхон қоридан суҳбат якунида "Сиз ифторлик қандай таомни афзал кўрасиз?", деб сўраган эдик, у киши: "Дунёда қанчадан қанча одамлар очлик азобини бошдан кечираётган бир кезда мусулмон одамнинг таомни танламагани яхши", деб жавоб қилдилар.\nДунёнинг турли нуқталарида ҳоли-қудрат рўза тутаётган, ифторлик қилаётган, ифторлик бераётган ўзбекистонликлар билан Рамазон ойининг 23 кунида қурган суҳбатларимиз шундай бўлди.\nҚўлимиз фақатгина океан ортидаги ўзбекларимизга етмади.


Малайзия самолёти қидируви вақтинча тўхтатилди\nЁмон об-ҳаво шароити боис сешанба куни Малайзия самолёти қолдиқларини қидираётган халқаро қидирув гуруҳи ҳаракати вақтинча тўхтатилди.\nСамолётда бўлган йўловчиларнинг Хитой пойтахтига йиғилган яқинлари эса Малайзия элчихонаси биноси олдида норозилик билдириб йиғилдилар ва элчихонадан самолёт тақдирига оид маълумот беришни талаб қилдилар.\nКеча Малайзия Бош вазири Нажиб Раззоқ сунъий йўлдошдан олинган янги маълумотлар икки ҳафта аввал радарлардан йўқолган Малайзия самолёти Ҳинд Океанининг жанубий қисмида қулагани ва бортидаги йўловчилардан ҳеч ким омон қолмаганини кўрсатмоқда, дея маълум қилди.\nМалайзия ҳаво йўллари ширкати самолётнинг 239 йўловчиси яқинларига MH370 рейсидагиларнинг барчаси “ҳалок бўлгани ва ҳеч ким омон қолмагани”ни маълум қилди.\n8 март куни Куала Лумпурдан Пекинга учиб кетаётган пайтда радарлардан ғойиб бўлган Малайзия самолётини қидириш ишларида икки ҳафтадан бери бир неча давлат қатнашаётган эди.\nБош вазир Раззоқнинг айтишича, бедарак йўқолган самолётнинг тақдирига доир маълумотларни Британия ҳаво ҳалокатларини тергов қилиш бўлими тақдим этган.\nХитой ва Австралия қидирув самолётлари душанба куни Ҳинд Океани жанубида самолётнинг бўлаклари деб тахмин қилинган объектларни топган эди.


Сергели туманида “Дамас”дан буюмлар ўғирланган | IDROK.UZ\nСергели туманида “Дамас”дан буюмлар ўғирланган\nТошкент шаҳар Сергели тумани ИИБга шу ҳудудда яшовчи тадбиркор мурожаат қилиб, уйининг олдида қаровсиз қодирилган “Дамас” русумли автомашинасидан 5 600 000 сўмлик трикотаж маҳсулотлари ўғирланганлигини билдирган.\nЖиноят содир этилган жойга етиб келган ички ишлар идоралари ходимларининг аниқлашича, автомашина қулфига мос калит топилган ва буюмлар ўғирланган.\nТезкор-қидирув тадбирлари натижасида мазкур жиноятни содир этишда айбдор шахслар ушланган. Қашқадарё вилояти Китоб туманида яшовчи фуқаролар мазкур жиноятга қўл урганликлари маълум бўлган. Ҳолат юзасидан жиноий иш қўзғатилиб, тергов тадбирлари олиб борилмоқда.


Қирғизистоннинг уч вилоятида қочқинларни қабул қилиш бўйича машғулотлар ўтказилмоқда\nҚирғизистонда қочқинларни қабул қилиш бўйича махсус машғулотлар бошланди. Республика Фавқулодда вазиятлар вазирлиги маълумотларига кўра, давлат фуқаро муҳофазаси тизими машғулотлари 3 мингдан ортиқ қочқинларни қабул қилишга мўлжалланган.\nМашғулотлар 19-20 ноябрь кунлари Жалолобод вилоятидаги Сузоқ туманининг Жани-Жер, Боткен вилоятидаги Лейлек туманининг Марғун ва Ошдаги Бор-Добо қишлоқларида барпо этилган чодир шаҳарчаларида бўлиб ўтади.\nЎқув машғулотлари давомида қочқинларни кутиб олиш ва кузатиб бориш, шунингдек уларни рўйхатга олиш жараёни кўрсатилади.\nМашғулотларда уч вилоят раҳбарлари, вазирликлар, идоралар , Фуқаро муҳофазаси хизматлари вакиллари иштирок этади.\nҚирғизистон 1996 йилдан бери БМТнинг Қочқинлар мақоми тўғрисидаги конвенциясининг аъзоси ҳисобланади. Август ойида Афғонистон пойтахтини Толибон босиб олиши фонида Соғлиқни сақлаш ва ижтимоий ривожланиш вазирлиги қочқинлар билан ишлаш бўлими бошлиғи Жипара Мамбетова Озодлик радиосининг қирғиз нашрига берган изоҳида агар Тожикистон ўз чегараларини очадиган тақдирда қочқинлар Қирғизистонга кириши мумкин деди. Унинг сўзларига кўра, мамлакат 1200 га яқин афғон қирғизларини қабул қила олади.\nАфғонистондаги вазият кескинлашганидан бери Қирғизистон расмийлари бир неча баёнотлар билан чиқишган. Мамлакат президенти Садир Жапаров «Афғонистон Ислом Республикасидаги вазиятни доимий равишда диққат билан кузатиб бораётганини» таъкидлади.\nМустақиллик йилларида Қирғизистон 20 мингдан ортиқ кишига қочқин мақомини берган. Уларнинг аксарияти этник қирғизлардир. Шу билан бирга, уларнинг 10 мингга яқини кейинчалик Қирғизистон Республикаси фуқаролигини олган, 9 мингга яқини эса ўз тарихий ватанига қайтган. Қирғизистондан эса атиги 1500 га яқин қочқин учинчи давлатларга кетган.


Камолиддин Бехзод номидаги Миллий рассомлик ва дизайн институтида Тасвирий санъат факультети, “Маҳобатли рангтасвир” йўналиши битирувчи талабаларининг Битирув малакавий ишлари онлайн ҳимояси бўлиб ўтди. – Kamoliddin Behzod nomidagi Milliy rassomlik va dizayn instituti\nКамолиддин Бехзод номидаги Миллий рассомлик ва дизайн институтида Тасвирий санъат факультети, “Маҳобатли рангтасвир” йўналиши битирувчи талабаларининг Битирув малакавий ишлари онлайн ҳимояси бўлиб ўтди.\nМазкур ҳимояда битирувчилар “Ҳақиқат излаб”, “Разум”, “Алпомиш ўзлигимиз”, “Шоҳнома”, “Нур ва ҳаёт”, “Коинот”, “Шарқ мусиқий оханглари”, “Геология”, “Илм”, “Тўй”, “Хамса”, “С верх человек”, “Менинг дунёйим”, “Машшоқлар”, “Тинчлик посбонлари” каби мавуларда яратган маҳобатли рангтасвир асарларини Ўзбекистон Бадиий Академияси академиги, профессор Баходир Жалолов раислигидаги профессор-ўқитувчиларга намойиш этдилар.\nМазкур ҳимояларда бевосита иштирок этган институт ректори Нодирбек Сайфуллаев ҳимоя ташкилий жиҳатдан сифатли тарзда ўтганини айтиб ўтди. Шунингдек, Битирув малакавий ишлар мавзусига тўхталар экан, талабалар мавзуни шунчаки танламагани, аксинча, мавзуга чуқур кириб боргани, деталлари ва тарихига тушуниб кейин асар яратишга киришганини алоҳида таъкидлаб, барча талабаларга омад тилади.\nБитирув малакавий иши юзасидан яратилган маҳобатли рангтасвир асарлари турли архитектура биноларига роспись, мозаика, левкас, фриз кўринишида, интерьер ва экстерьерни уйғунлиги билан боғланган. Талабалар томонидан тайёрланган тақдимотларда композиция услуби, ишлаш жараёни ҳамда объектга жойлаштирилган ҳолда 3D Max дастурида тайёрланган композиция қўрсатиб ўтилди. Композиция асарлари турли кўринишда бўлиб, ҳар бир мавзунинг замонавийлиги, миллийлиги, тарихига ҳам эътибор қаратилган.\nТалабалар ўз диплом мавзуларида рамзий образларга кўпроқ эътибор қаратганларига алоҳида тўхталиб ўтиш жоиз. Профессор-ўқитувчилар ҳам талабалар ўз диплом мавзуларини чуқур ўрганганларини, бир неча рамзий образларни битта умумий жиҳатдан умумлаштириб тасвирлай олганларини юқори баҳоладилар. Шунингдек, ушбу ишларни тасвирлаш режалаштирилган объектларга жуда ҳам мос танлангани таъкидланиб, имкон борича ушбу маҳобатли рангтасвир асарларини ушбу объектларда тасвирлаш бўйича таклифлар берилди.\nIyun 23, 2020 Iyun 23, 2020 Mrdi_Matbuot_Kotibi


12:30 - 18.08.2021\nЗаҳарланишлар тарихи, ҳукмдорларнинг сирли ўлимлари ҳамда муаммоларни ҳал қилишнинг қийин ва хавфли бўлган бундай усули инсониятни нима учун бугунги кунда ҳам таъқиб қилаётгани ҳақида ёзувчи ва публицист, АСТ нашриётида чоп этилган “Заҳарлар. Тўлиқ тарих. Мишяк (маргимуш)дан “Новичокгача” китоби муаллифи Кирилл Привалов сўз юритади.\nКонстантин Кудряшов, “АиФ”: Кирилл Борисович, таъкидлаш лозимки, китобингиз нафақат географик, балки хронологик жиҳатдан ҳам кенг қамровга эгалиги билан ажралиб туради. Нима деб ўйлайсиз, заҳар истеъмол қилишни қонун билан тартибга солиш мумкинмикан? Эҳтимол, айрим халқларда заҳардан низоларни ҳал қилиш воситаси сифатида фойдаланишга мойиллик бўлгандир?\nКирилл Привалов: Умуман олганда аввалига китобга “Заҳарлар. Нопоклар қуроли” ёки “Заифлар қуроли” каби ном бермоқчи эдим. Аслида шунинг ўзиёқ саволингизга қисман жавоб бўлади.\nҚолаверса, қайсидир халқда бошқасига нисбатан заҳардан фойдаланишга иштиёқ кучлироқ, де йиш фикридан ҳам йироқман. Биласизми, орқадан пичоқ уриш баробарида ўзини шубҳадан холи қолдиришдек разил қилмишни қайсидир маънода барчага хос дейиш мумкин.\nИнсониятнинг умумий фожиаси ҳам ана шунда. Айтмоқчиманки, одамлар баркамоллик ҳамма нарсадан устун эканига ишонганликлари боис, энг қимматли ва энг бебаҳо манбаларини ўзларини янада кучлироқ қиладиган нарсани ихтиро қилиш учун сарфлайдилар. Имкон топилди, дегунча ён-атрофдагиларни эзиб, уларни ўз амрларига бўйсундирмоқчи бўладилар. Айнан шу нуқтаи назардан заҳарни идеал восита деб ҳисоблашимиз мумкин. Ҳатто унинг ҳаракатлари алоҳида мақсадга йўналтирилган бўлса-да, барибир, заҳар оммавий қирғин қуролидир.\nШундай бўлгач, такрор айтаман, заҳардан фойдаланиш бир ёки бир нечта халқларга хос хусусият эканлиги ҳақида баҳслашиб бўлмайди. Шунга қарамай, тарихнинг маълум бир оралиғида, қўпол қилиб айтганда, “заҳарли амалиёт”нинг ўзига хос рамзига айланган минтақалар ҳам учраб туради.\n— Қайси минтақадан бошлаймиз?\n— Шубҳасиз, кўпчилик Италия ҳамда “заҳар” тушунчаси билан боғлиқ бўлган Борджиа ва Медичи каби машҳур фамилияларни яхши эслайди. Аммо ҳамма ҳийла-найранг шундаки, Борджиалар Испаниядан келган муҳожирлар бўлиб, “Қора заҳарловчи Екатерина Медичи” ҳақидаги афсона эса маълум даражада Александр Дюма(ота)нинг виждонига ҳавола. Бироқ, Италия бир неча сабабларга кўра, заҳарланиш жиҳатидан жуда “ривожланган” мамлакат эди. Аҳамият беринг-а, XIV асрнинг бошларида француз қироли Филипп Чиройли тамплиерлар Орденини яксон қилади. Аслида айнан тамплиерларнинг рицарлари заҳарли моддалар билимдони бўлиб, бир вақтлар хетиклар, шумерлар, бобилликлар ва албатта, финикияликлар даврида ривожланган ушбу “санъат”ни Яқин Шарқдан олиб келишган. Тамплиерларнинг қолдиқлари Франция жанубидан Шимолий Италия монастирларига кўчиб ўтишган бўлса, улар билан бир вақтда муҳожирлар ҳам бош қа томондан кўчиб келишган. Шунингдек, мусулмонлар, туркларнинг босими остида у ерларга Византия аҳолиси бўлмиш греклар, арманлар ҳамда яҳудийлар ҳам оммавий тарзда кўчишган. Ўша даврдаги Византия маданияти эса энг юқори сиёсий соҳаларда ҳисоб-китоб қилиш усули сифатида заҳарлашдан кенг фойдаланишни талаб қилган.\n— Шу ўринда муҳожирларсиз Италияни тасаввур қилиш мумкинми, деган савол туғилади.\nҚолаверса, наҳотки у ерда заҳар ишлатиш одати бўлмаган бўлса?\n— Бўлганда қандоқ! Турли хил маданиятларни ўзида ўзлаштирган қадимги Римда албатта, заҳарга ҳам “фахрли” ўрин ажратилган. Шу билан бирга, ўзи ҳам заҳарнинг конига айланган.\nФаразларнинг бирига кўра, Римнинг иккинчи императори Тиберий ўзининг меросхўри — заҳарлардан коллекция йиғишни хуш кўрувчи, асранди набираси Калигула томонидан заҳарланган. Айтишларича, у соатлаб заҳарларни бир-бирига қўшиб, янгидан-янги ҳалокатли турларини яратган. Император эса хоҳлаган одамни истаган пайтида ўлимга ҳукм этиши мумкин эди. Масалан, Калигула навқирон қариндоши Гемеллани фақатгина оғзидан бадбўй ҳид келгани учунгина қатл эттирган.\nБундай ҳолатнинг юз беришига шунингдек, императорнинг назарида Тиберий Гемеллага ҳам худди Калигулага қолдирганчалик мерос қолдирган, деб ўйлагани сабаб бўлган. Баъзида эса кимнидир заҳарлаш учун арзимаган баҳоналар ҳам етарли бўлган. Масалан, Columbus (кабутар) лақабли гладиатор ҳасаднинг қурбонига айланган. Аренадаги кўргазмали жангларда иштирок этишни хуш кўрувчи Калигула ўзидан анча кучли бўлган гладиаторга ҳасад қилиб, унинг жароҳатларига малҳам қўйиш баҳонасида баданини заҳар билан артишни буюради. Мазкур ҳолат келажакда Columbinum номини олган.\n— Нима деб ўйлайсиз, юртимизда заҳардан фойдаланиш анъанаси нисбатан кам тарқалган деса бўладими?\n— Албатта, йўқ, рус халқи ҳам бундан мустасно эмас. Биласизми, айнан шу масалада биз Италия билан анчагина ўхшашмиз.\nШу боис, уларнинг маданияти ҳамда шунга ўхшаш илдизларини Россияга олиб келган икки оқимни кузатишимиз мумкин. Ва албатта, биринчи навбатда Византияни кўрсатиш мумкин. Улардан биз насронийликни, черков архитектурасини, ранг-тасвирни қабул қилдик, қадимий адабиёт хазиналаридан фойдаланишга муяссар бўлдик. Шу билан бирга, Византиянинг заҳар борасидаги таъсири ҳам кучли бўлган. Шунингдек, сиёсатчиларда заҳар тайёрлаш санъати шу қадар ривожланган эдики, улар ҳатто заҳарланган одам қачон ва қандай ўлишини ҳам аниқ башорат қила олишган. 1067 йилда Ярослав Мудрийнинг набираси княз Ростислав билан айнан шундай ҳолат юз берган.\nҲозирги Таман ҳудудида жойлашган Тмутаракан шаҳрида ҳукмронлик қилган князнинг Керч бўғозини ҳам ўз назоратида ушлагани Византияга ёқмаган. Хуллас, князнинг ҳузурига Херсондан шаҳар ҳокими(катепан) кириб келган. Уларнинг учрашуви рус йилномасида қуйидагича тасвирланган: “Зиёфат вақтида ҳоким “Княз, мен сен учун ичишни хоҳлайман!” деди. У шу заҳоти “Ичавер!” деб жавоб берди. Меҳмон шу заҳоти ярмини ичиб, қолганини князга узатар экан, бармоғини сездирмай идишда ботириб олди. Тирноғи остидаги оғу зумда ичимликка аралашиб кетди. Бу билан княз етти кундан кечикмай ўлимга ҳукм этилди”.\nБу ХI аср эди. Орадан икки юз йил ўтиб, византияликларникидан қолишмайдиган заҳарлаш усулларини ўзлаштирган мўғуллар пайдо бўлишди. Мўғуллар эса уларни ўз навбатида, заҳарлаш бобида ҳар ким билан бемалол беллаша оладиган хитойликлардан ўрганишган. Улар учун ёқмаган одамни заҳар ёрдамида йўқ қилиш оддий ҳол бўлиб, заҳарлар ҳам шунга яраша хилма-хил бўлган. Масалан, Александр Невскийнинг отаси княз Ярослав Всеволодовични тез таъсир этувчи оғу ёрдамида ҳалок қилишган: “Буюк хоннинг онаси ҳурмат юзасидан ўз қўллари билан унга таом ва ичимлик тутди; у ўз қароргоҳига қайтгач, тоби қочиб, етти кундан кейин вафот этди. Танаси ҳайрон қоларли даражада кўкариб кетганлиги боис ҳамма уни ғирт маст бўлгунча ичиришибди, деб ҳисоблаган”.\nНева жанги қаҳрамонини эса секин таъсир қилувчи оғу билан заҳарлашган. У ҳолсизликни Ордада бўлиб турганида сезган бўлса-да, ўз юртида вафот этган. Айнан шу ҳолат шубҳани қотиллардан узоқлаштириб, ҳамма айбни касалликка тўнкашган. Шунинг ўзи ҳам секин-аста таъсир қилувчи оғунинг нақадар маккорона устунлигини кўрсатиб турибди.\nДавоми кейинги сонда


Ўзбекистонда пуллик автомобиль йўллари қурилишига $3,5 млрд сарфланади - UzNews.uz\n27 марта, 13:33 264 0\nЎзбекистонда пуллик автомобиль йўллари қурилишига $3,5 млрд сарфланади\nБош консультантлари ЕТТБ ва Жаҳон банки бўлган Тошкент – Андижон ва Тошкент – Самарқанд пуллик йўлларни қуришга 5-10 йил вақт кетади ва лойиҳалар инвестор томонидан молиялаштирилади.\nАввалроқ, Ўзбекистонда қуриладиган пуллик йўлда ҳаракатланадиган енгил ва юк автомобиллари учун тахминий нарх қанча бўлиши ҳақида хабар берилганди.\nМолия вазирлиги ҳузуридаги Давлат-хусусий шерикликни ривожлантириш агентлиги масъул ходими Фаррух Ғаффоров мазкур пуллик трассалар бўйича маълумот берди.\nУнга кўра, Тошкент – Самарқанд пуллик автомобиль йўлини қуриш бўйича Европа тикланиш ва тараққиёт банки халқаро консультант этиб белгиланган. Дастлабки ҳисоб-китобларга кўра, лойиҳа умумий қиймати тахминан 1,5 млрд АҚШ долларидан ошади. Йўлнинг узунлиги 277-305 км атрофида бўлиши кутилмоқда. Қурилиш даври 5-8 йилни ташкил қилиши мумкин.\nЭкспертлар енгил автомобиль учун 5 АҚШ доллари, оғир юк машиналари ва бошқа автомобиллар учун 5-20 АҚШ доллари қилишни тавсия қилган.\nТошкент – Андижон пуллик автомобиль йўлини қуриш бўйича эса Жаҳон банки бош консультант этиб белгиланган. Ушбу йўл лойиҳасининг умумий қиймати 2 млрд АҚШ долларидан ошиши айтилмоқда. 340 километрлик йўлни қуришга 5-10 йил кетиши мумкин.\nҲисоб-китобларга кўра, йўлдан фойдаланиш нархлари енгил автомобиль ва енгил юк машиналар учун тахминий нарх 5 ва 7 АҚШ доллари, юк машиналари ва автобуслар учун 15 АҚШ доллари этиб кўрсатилган.\nҚайд этилишича, лойиҳани молиялаштириш давлат бюджетидан эмас, асосан, хусусий шерик, яъни хорижий инвестор томонидан амалга оширилади.\nМазкур лойиҳалар бўйича аниқ белгиланган маршрут ва нархлар мавжуд эмас. Сўнгги тасдиқланган рақамлар Ҳукумат ва инвесторлар ўртасида тузиладиган келишув асосида аниқ бўлади.\n15 апреля, 09:14 907 0\n14 апреля, 11:30 892 0\n13 апреля, 15:59 789 0\n13 апреля, 10:59 625 0\n12 Апреля, Понедельник 3357 0


Фаолиятга таҳлилий назар — Ishonch Gazetasi\nЎзбекистон касаба уюшмалари Федерациясининг Малака ошириш институтида Федерация Кенгаши Раёсатининг 16-йиғилиши бўлиб ўтди. Йиғилишни касаба уюшмалари Федерацияси раиси Қудратилла Рафиқов олиб борди.\nУнда Федерация Кенгаши аппарати, тармоқ кенгашлари ва ҳудудий бирлашмалар раислари иштирок этди. Тадбирда кун тартибидаги муҳим масалалар таҳлил этилди. Хусусан, фаолиятда йўл қўйилаётган камчилик ва нуқсонлар очиқ баён қилинди.\nЖумладан, Сурхондарё вилоятидаги касаба уюшма ташкилотларининг жорий йилдаги фаолиятини ўрганиш жараёнида жамоа шартномаларини тавсия этилган макетга мослаштириш, уларнинг ижросини таъминлаш, йил якунлари бўйича муҳокамасини ўтказиш борасида сусткашликка йўл қўйилган, қатор корхона, ташкилот ва муассасаларда меҳнат муҳофазасига оид қонунчилик ҳамда норматив-ҳуқуқий ҳужжатлар талабларига риоя этилмагани қайд этилди.\nТошкент вилоятидаги касаба уюшма ташкилотларининг уставлар билан белгиланган вазифаларнинг бажарилиш ҳолати ўрганилганда ҳам қатор камчилик ва муаммолар борлиги аниқланган.\nВилоятдаги касаба уюшма ташкилотларининг молиявий фаолияти ўрганилганда ҳужжатларни тўғри расмийлаштиришда хатоликлар борлиги аён бўлди. Қолаверса, ижтимоий суғурта бюджети маблағлари ҳисобидан санаторийларга берилган йўлланмалардан фойдаланишда камчиликларга йўл қўйилган. Меҳнат муҳофазаси соҳасида ҳам ишлар кўнгилдагидек эмас.\nУшбу ҳолатлар юзасидан мутасаддиларга тегишли муддатда камчиликларни тўлиқ бартараф этиш вазифаси юклатилди.\nРаёсат йиғилишида жорий йилги пахта-йиғим терими мавсумида болалар меҳнати ва мажбурий меҳнат юзасидан Миллий мониторинг натижалари ҳамда мавсумда юридик клиника фаолияти, жисмоний ва юридик шахслар билан ишлаш борасидаги ишлар ҳам кўриб чиқилди. Шу билан бирга кун тартибидан жой олган Федерация тизимидаги касаба уюшма ташкилотларида ҳисобот-сайловлари ўтказиш, бошланғич касаба уюшма ташкилотларини инвентаризациядан ўтказиш натижалари, «Фаол инвестициялар ва ижтимоий ривожланиш йили» бўйича қабул қилинган Ўзбекистон касаба уюшмалари Федерациясининг тармоқ дастури ижроси ҳамда Федерация Кенгаши Раёсатининг 15- ва 16-йиғилишлари оралиғидаги қарорларини тасдиқлаш тўғрисидаги ахборотлар тингланиб, Раёсат қарорлари қабул қилинди.


Халқаро форумига тайёргарлик бошланди\nМамлакатимизда 26 апрел 2021 406\n2021 йил 26 апрель куни Барқарор ривожланиш мақсадларига эришишда парламентлараро глобал ҳамкорлик халқаро форумини ўтказиш бўйича Ташкилий қўмитанинг йиғилиши бўлиб ўтди. Уни Олий Мажлис Сенати Раиси Т. Нарбаева олиб борди.\nЙиғилишда Ташкилий қўмита аъзолари, Барқарор ривожланиш мақсадларини назорат қилиш бўйича Парламент комиссияси, Мувофиқлаштирувчи кенгаш аъзолари, вазирлик ва идоралар раҳбарлари, БМТнинг Ўзбекистондаги доимий вакили Хелена Фрейзер, Ёшлар парламентлари аъзолари, Бухоро вилояти ва Тошкент шаҳар ҳокимлари иштирок этди.\nҚайд этилганидек, Форум доирасида 10‒20 июнь кунлари Барқарор ривожланиш соҳасидаги миллий мақсадлар ва вазифалар доирасида амалга оширилаётган ислоҳотлар мазмун-моҳиятини кенг жамоатчиликка етказиш мақсадида Тошкент шаҳрида “Ҳеч ким эътибордан четда қолмайди!” шиори остида Барқарор ривожланиш ҳафталиги ўтказилади.\nҲафталик доирасида республиканинг барча ҳудудларида туркум тадбирлар ташкил этилади. Шу жумладан, “Ўзбекистон барқарор ривожланиш мақсадлари сари” номли китоб-альбоми ўзбек, рус ҳамда инглиз тилларида тайёрланиб, нашр қилинади.\nЙиғилишда бу борада амалга оширилиши зарур бўлган ишлар юзасидан таклиф ва тавсиялар билдирилди.


Савол-жавоблар | Ўзбекистон Тадбиркорлик, бизнес ва хизмат кўрсатиш соҳалари ходимлари касаба уюшмаси Республика кенгаши\nБизнинг МЧЖ сартарошлик ва бошқа маиший хизматларни кўрсатади. Асосий салондан ташқари, шаҳар доирасида жойлашган яна 4 салон бор, улар жамиятнинг таркибий бўлинмаларини ташкил этади. Биз И.Ирисовани 3 ой синов муддати билан сартарошлик ишига қабул қилдик. Унинг иш жойи буйруқ билан синов муддати даврида 2-салон деб белгиланди. Буйруқ билан у таништирилди. Синов муддати тугагач, 2-салон мудири И.Ирисовага иш берувчи уни ишлаш учун 5-салонга юбораётганини маълум қилди, бунда унинг меҳнат вазифалари ва иш ҳақи сақланиши тўғрисида огоҳлантирди. И.Ирисова мазкур қарорга рози бўлмади. Мен МЧЖда кадрлар ишини юритаман. Мазкур ҳолда иш берувчининг ҳаракатлари тўғрилиги хусусида фикрингизни билмоқчи эдим.\n– Иш берувчининг ҳаракатларида меҳнат тўғрисидаги қонун ҳужжатлари талабларини яққол қўпол бузишлар йўқ. Сизнинг ҳолатда И.Ирисова учун иш жойи 2-салонда синов муддати даврига буйруқ билан белгиланган. У билан меҳнат шартномаси тузилаётганда иш жойи (МКнинг 73-моддаси 2-қисми) кўрсатилмаган.\nШуни ҳам унутмаслик лозимки, қонунчилик ходимни унинг соғлиғига тўғри келмайдиган ишга ўтказиш ва жойлаштиришни тақиқлайди (МКнинг 95-моддаси). Шу сабабли агар И.Ирисова иш берувчи томонидан унинг меҳнатга оид ҳуқуқлари бузилган деб ҳисобласа, у меҳнат тўғрисидаги қонун ҳужжатлари тўғри қўлланганлигини текшириш мақсадида давлат меҳнат ҳуқуқ инспекциясига ёки иш берувчи жойлашган жойдаги прокуратурага мурожаат қилишга ҳақлидир.\n– Меҳнат тўғрисидаги қонун ҳужжатларида ишлаб чиқаришдаги зарурат туфайли исталган вақтда ходимнинг таътилини бўлишга рухсат берилади. Бироқ иш берувчи асоссиз равишда бундай қила олмайди. Таътилдан чақириб олишга фақат ходимнинг розилиги билан йўл қўйилади (МКнинг 147-моддаси). Агар у норози бўлса, иш берувчи таътилда бўлган ходимни меҳнат мажбуриятларини бажариш учун қайтишга мажбурлай олмайди. Ходимни таътилдан чақириб олишга розилиги шакли Меҳнат кодексида белгиланмаган. Юзага келиши мумкин бўлган низоларни бартараф этиш мақсадида розилик ёзма шаклда берилгани мақбул.\nЧақириб олиш сабаби ишлаб чиқаришдаги зарурат деб белгиланади. Шу муносабат билан таътилнинг фойдаланилмай қолган қисми ходимга мазкур иш йили давомида бошқа вақтда берилиши ёки МКнинг 143-моддаси 5, 6 ва 7-қисмларида назарда тутилган талабларга риоя қилган ҳолда кейинги иш йилининг таътилига қўшиб қўйилиши керак (МКнинг 147-моддаси).\nХодим муддатидан олдин таътилдан ишга чиқишга рози бўлган тақдирда, иш берувчи эркин шаклдаги тегишли буйруқ чиқариши керак. Чақириб олишда иш ҳақи қайта ҳисоб-китоб қилиниши лозим – фойдаланилмаган таътил кунларига тўғри келадиган пул маблағлари таътилдан чиққандан кейинги иш вақти учун жорий иш ҳақини тўлашга йўналтирилади. Мазкур маблағлар бошқа вақтда тақдим этилган тақдирда уларни тўлаш учун ўртача иш ҳақи қайтадан ҳисобланади.\nХодимни чақириб олиш тўғрисида буйруқ чиқарилгандан кейин таътиллар жадвалига ўзгартириш киритиш керак. Сўнгра бу ҳақда ёзув ходимнинг шахсий варақасида (Т-2-сон шакл) қайд этилиши лозим. Шуни эслатиб ўтиш керакки, иш берувчининг таътил тугашидан олдин ишга чақириб олиш тўғрисидаги буйруғини бажаришнинг ходим томонидан рад этилишига (сабабидан қатъи назар) меҳнат интизомининг бузилиши сифатида қаралмайди.


Маънавий эътиқод намунаси - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nМаънавий эътиқод намунаси\nЧоп этилган 24 Май 2018\tКӯришлар: 788\nЯқинда “Кохи Борбад” қасрида муборак Рамазон ойининг кириб келиши арафасида Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмоннинг жамоатчилик вакиллари, зиёлилар, олимлар ва дин ходимлари билан ўтказган мулоқоти халқимизга бўлган Аллоҳнинг бир иноятидир. Муборак Рамазон Ислом таълимотига мувофиқ, Қуръон нозил бўлган барокотли, хайрли, ибодат ойи бўлиб,\nдардмандлар, бева-бечоралар, етим-есирлар, муҳтожлар ҳолидан хабар олиб, ҳасад, душманлик каби ёмон ахлоқлардан покизаланадиган ойдир.\nМулоқотни бошлар экан, Миллат пешвоси бу муборак ой бошқа ойлардан фарқ қилишлигини, бу ойда қилинган ҳар бир фарз амали бошқа ойларда адо қилинадиган етмишта фарз амали билан баробар эканлигини таъкидлаб ўтди. Хусусан, бу муборак ойда Пайғамбаримиз (с.а.в.)нинг ҳам кишиларга нисбатан эътиборлилиги ва саховатлилиги зиёда бўлганлиги ва шунга бўлган рағбати бу ойни бошқа ойлардан фазилатлироқ эканлигидан далолат беради. Миллат пешвоси йиғилганларга мурожаат қилиб, жамоатчиликни эҳтиёжманд кишиларга нисбатан бефарқ бўлмасликка, хайрли амалларни ўз қўллари билан адо этиб, савобли амалларидан завқ олишга даъват қилди.\nДавлатимиз сарварининг сарватманд кишиларни жамиятга нисбатан эътиборли бўлишга, юртимиз ободончилиги ва халқимизнинг фаровон турмуш кечиришига имкониятлари даражасида фаол иштирок этишга даъвати жамиятимиз умумий маънавий ва моддий тараққиётининг юксалишига хизмат қилади.\nМамлакатимиз Президенти ёшлар жамиятимизнинг келажаги, эртанги кунимиз уларнинг нақадар билимли, доно ва салоҳиятли бўлишларига боғлиқ эканлигини таъкидлашдан ва улар тўғрисида ғамхўрлик қилишдан чарчамайди. Давлат бошлиғининг шахсий намунаси, панду насиҳатлари ёшларимизнинг инсондўст, ватанпарвар, фидокор, садоқатли, салоҳиятли ва саховатлилик руҳида камол топишларига ибрат мактаби бўлиб хизмат қилади. Президентимиз ташаббуслари билан лаёқатли болаларга ғамхўрлик қилиш давлат миқёсида амалга оширилмоқда. Лаёқатли болалар учун лицей, гимназия ва бошқа махсус билим масканларининг ташкил қилиниши ғамхўрликнинг ифодасидир. Бугунги кунда Тожикистон маориф тизимини халқаро таълим тизими билан уйғунлаштиришга бўлган интилиш ва ёшларни хорижий давлатларда таълим олишликларига имкон яратиш жамиятимизни ривожлантиришнинг устувор йўналиши эканлиги эътироф этилиб, бунинг учун кенг шароит яратилмоқда. Мамлакатимизда кўплаб хорижий давлатларнинг олий таълим муассасалари бўлимлари очилиши бунинг яққол мисолидир. Зеро, ҳадиси шарифда шундай дейилади: “Илм изланглар, агар Чинда бўлса ҳам”.\nБугун дунёда муборак Ислом дини номини ёмон қилиб, ўз миллати, давлатига нисбатан ёмон руҳда тарбия топишларининг асосий сабаби илмсизликдир. Миллат пешвоси фарзандлари илм ва касб йўлида камол топган жамиятда нохуш ҳолатлар, адашишлик, ватан хоини деган ёмон иллатлардан узоқ бўлиб, баркамол инсонлар бўлиб етишишлигини таъкидлаб ўтди.\nМиллат пешвосининг халқимизга айтган сўзлари Аҳкоми шариатнинг талабларидан келиб чиқади. Зеро, фарзанднинг таълим-тарбияси, уларни жамиятда солиҳ фарзандлар бўлиб камолга етишишликлари жамият ва ота-оналар учун ҳаётан муҳимдир. Дунё ҳаётида ота-она қариса, муҳтож бўлса, солиҳ фарзанд ота-онага ҳам қувват, ҳам суянчиқ бўлади. Дунёдан ўтганларидан сўнг, садақаи жориядир. Инсон наслини салоҳияти учун жисмонан ва руҳан камолга етган кишиларни тарбиялаб вояга етиштиришда ота-оналарнинг масъулиятли эканлиги алоҳида таъкидланди.\nПрезидентимизнинг инсонларнинг Аллоҳдан қўрқиши имондан эканлиги, ёмон ахлоқлардан бўлган зинодан сақланиш тўғрисидаги сўзлари ҳар бир ақлу заковатли кишининг қалбидан жой топа олади, деган умиддамиз. Зеро, Аллоҳ таоло Қуръонда: - Зинога яқинлашманглар, чунки у бузуқликдир, ёмонлик келтиради, Аллоҳнинг ғазабига дучор қилади ва бу “энг ёмон йўл”дир, - дейди. Бугунги кунда бундай ёмон ахлоқ орқали одамлар ўзларига давосиз дардни юқтириб, ХХ асрнинг СПИД деган вабосига мубтало бўлмоқдалар. Миллат пешвоси бундай давосиз дардга учраганлар минглаб одамларга бу ёмон иллатни юқтириб, минглаб одамлар бу давосиз дарддан азоб чекиб ўлиб кетаётганлигини таъкидлади.\nИнсон ўз ҳурматини билмай қилган амали бир умр авлодлари учун ёмонлик тамғасидир. Зеро, инсон ҳаётининг ҳар бир лаҳзаси ғанимат эканлиги, инсон ўзи учун берилган имкониятдан тўлиқ фойдаланиб, жамият учун манфаатли киши бўлишлиги ҳадиси шарифда айтилади: “Инсонларнинг энг яхшиси жамият учун яхшилик келтирувчиларидир”. Тожикистон, деб номланган озод ва обод ватанимизнинг қадрига етиб, уни асрамоқлигимиз ҳар бир имонли, диёнатли, ор-номусли, ўз қадрини билган, Тинчлик ва миллий бирлик асосчиси – Миллат пешвосига садоқатли кишиларга ҳам фарз, ҳам қарздир.\nЖ. Расулов ноҳияси, Ғўлакандоз қишлоқ жамоатидаги “Ҳожи Абдуғафур ота” жоме масжиди имом хатиби .\nСени телбалардай соғинганим рост…\nШуҳрат ШОКИР 1987 йил 14 апрелда Исфара шаҳрининг Офтобрўй қишлоғида туғилган. 2004 йили шу қишлоқдаги ўрта мактабни, 2010 йилда Хўжанд давлат университетининг ўзбек филологияси факултетини тамомлади. Шеърлари вилоят ва жумҳурият матбуотида ҳамда бир қатор адабий - маърифий сайтларда эълон қилинган.\nБугун: 08-08-2020 02:35:03


Агар Ой ўрнида сайёралар бўлганда улар Ердан қандай кўринган бўларди (видео)\nАмерикалик ҳаваскор астроном Николас Холмс YouTube’даги каналида коинот ҳақида қизиқарли видеолар жойлаштириб боради. Бир сафар унинг миясига фантастик ғоя келади: агар Ер атрофида Қуёш тизими сайёралари Ой орбитаси бўйлаб ҳаракатланганда бу қандай кўриниш олган бўларди?\nХолмс буни ўзи монтаж қилган видеода кўрсатишга ҳаракат қилган. У видеода Меркурийни тасвирламаган, чунки бу сайёра Ойдан ўлчами бўйича унча фарқланмайди. Аммо улкан Юпитер ва Сатурн ўз ҳалқалари билан бирга Ой ўрнида бўлганда Ердан жуда салобатли кўринган бўларди.\nЯпония коинот агентлиги JAXA сайёрашуноси Жеймс О'Донохью ушбу видеога изоҳ бериб, унда тасвирланган сайёралар ўлчами тўғри олинганини тасдиқлаган. Шу билан бирга, видеода бир нечта номосликлар бор. Жумладан, видеода сайёраларга тушувчи қуёш нури аслидагидан фарқ қилади. Шунингдек, сайёралар керакли бурчакда оғмаган ва бошқа тезликда айланади. Ва ниҳоят, агар улар Ерга Ой каби яқин бўлганда, сайёрамиз анча “танг ҳолатга” тушиб қолган бўларди.\nБироқ Ойни сайёралар билан алмаштириш ғояси бутун дунёда оммалашиб, унинг турли вариантлари пайдо бўлди. Жумладан, “Роскосмос” мутахассислари Москвадан бу ҳолат қандай кўринишининг моделини яратишган.